gazte faktory « VGaztea bloga\nGazte Factory-ak berriro martxan!\nKategoriak: Gazte Plana — Etiketak: aisialdia, creatividad, gazte faktory, gazteak, kaleko dantza, kultura, ocio, parte hartzea, participación, sormena — 11 iraila 2019 08:23\nKurtso honetan, Hiri dantza eta Mangarekin egongo gara. Asteburuetan egiten dugu eta gizarte etxeetan topatuko duzu.\nZer aurkitu eta non:\n.- NonStop Factory-Hiri Dantza. Oreka elkarteak kudeatzen du. Hiri Dantzak, kirola eta kultura nahasten ditu modu ezin hobean. Estilo batzuetako zenbait koreografia landuko ditu, dantzari profesionalen batek ere parte hartuko du l\nLakuako gizarte etxean\n.- Otaku Gazte Factory. Mangarekin lotuta hainbat ekintza egin dezakezu.\nJudimendiko gizarte etxean\nZer egin behar dut parte-hartzeko\nEsandako ordutegietan hurbildu behar duzu; ez duzu zergatirik diziplina desberdinak ezagutzea ez profesional bat izatea. Interesa eta gogoa behar du soilik.\nGazte Faktory: Masterclass funky. Martxoaren 31an, Lakua Gizarte Etxean.\nKategoriak: Producto de jóvenes — Etiketak: gazte faktory, gazteak, kaleko dantza, parte hartzea, sormena — 26 martxoa 2019 11:45\nGazte Factory Non Stop. Mónica Ibáñezen masterclassa.\nKategoriak: Producto de jóvenes — Etiketak: aisialdia, creatividad, gazte faktory, gazteak, kaleko dantza, ocio, parte hartzea, participación, sormena — 1 martxoa 2019 07:50\nAzkenetako masterclasen egindako bideoak azaltzen dizkizuegu. Gazte Factory hau lakua gizarte etxean kokatuta dago eta igandero elkartzen dira 11:00 etatik-14:00etara. 14-30 urte bitarteko gazteentzako eremu bat da, beraz dantzatzea atsegin bazaizu hortik pasatu!!\nGazte Factory Non Stop: Alex Looren masterclasa.\nKategoriak: Gazte Plana, Producto de jóvenes — Etiketak: aisialdia, gazte faktory, gazteak, kaleko dantza, parte hartzea — 28 otsaila 2019 08:07\nCapoeira Gazte Factory\nKategoriak: Gazte Plana, Gazteen emaitzak. — Etiketak: aisialdia, gazte faktory, gazteak, jóvenes, kirola — 2 azaroa 2017 08:22\nCapoeira praktikatu nahi baduzu Gazte Factory bat duzu.\nGazte planaren ekintzetan parte hartu zuten gazteek beren proposamenak ematen dizkiote Alkateari\nKategoriak: Gazte Plana — Etiketak: gazte faktory, gazte klik klak, Gazte Plana, gazteak, Gazteria politikak, haziak, parte hartzea — 10 otsaila 2015 10:27\n2014. urtean zehar, Gasteizko Udalaren Gazteria Atalak, ekintza batzuk jarri zituen martxan bertan sormena, berrikuntza eta parte hartzea bultzatzeko Gasteizko gazteen artean. Batzuk lehiaketa formatuan aurkezten ziren: Haziak, gazteen ideien lehiaketa, Txoko ibiltaria lehiaketa, argazki digitalaren eta bideoren Gazte Klik Klak lehiaketa.\nBeste batzuk sormenaren ekitaldien garapena bilatzen dute, gazteen inplikazioaren bitartez, bai proiektuen diseinuan, bai garapenean eta beste gazteentzako proiekzioan. Adibidez Gazte Factory-ak, sortzeko esparruak gizarte etxeetan, kaleko dantza arloan, edo kapoeira arloan eta manga arloan. Baita Asteburu Sortzaile Gaztea, taldeko lana egin eta gero hainbat arlotan: arte eszenikoak, arte plastikoak, musika eta arteterapiak, ikuskizun batekin bukatu zen, Sorburu 2014.\nEta bukatzeko “Sareak eraikitzen – gazteen sormena”. Bertan 9 hirietako gazteak eta teknikariak elkartu ziren eta beren esperientziak partekatu zituzten proiektuak bultzatzen edo garatzen.\nEkintza guzti horietan parte hartu eta gero, Alkateari proposamenak eta hausnarketak eman zizkioten Gusen eskuetan ikusten dugun dossierrean.\nGazte Factory berri bat hasten da: Dog Station\nKategoriak: Gazte Plana — Etiketak: aisialdia, dog station, gazte faktory, gazteak — 8 azaroa 2013 07:44\nAsteburu honetan, Dog Station Gazte factory berri bat martxan jarri dugu (Gazteria Atalak kudeatzen duen Gazte factory Programan).12 eta 30 urte bitarteko gazteak txakurrei eman beharreko zaintzak eta hezkuntzaren hastapenetan trebatzeko lekua da, oro har txakurrekin bizitzen ikasteko lekua.\nDog Station Iparraldeko gizarte etxean dago eta irekitzen du:\n.- Ostiraletan: 17:30etik 20:30era, eta larunbatetan: 11:00etatik 13:30etara.\nInformazioa gehiago web orri honetan\nKaleko Dantzaren Gazte Factory-ak beste master antolatu du larunbatean\nKategoriak: Gazte Plana — Etiketak: aisialdia, gazte faktory, gazteak, kaleko dantza, kultura, Oreka, parte hartzea — 10 apirila 2013 13:34\nKaleko dantzaren Gazte Factory-ak berriro beste master class antolatu du datorren larunbatean Lakua gizarte etxean, arratsaldeko 17:00etan. Oraindik izena emateko denbora daukazu.\nIgandean master berezi bat egongo da txikientzat, “Cantera” sortu behar da. Ezagutzen dituzuenei kontatu.


Euskal Fondoa Sahara Helburuak\nSahara koordinazio unitatea helburu hauek ditu:\nRASDrekin solidarioak diren Euskadiko erakunde publiko guztien direktorio bat egitea.\nLankidetza eremu bateratua sortzea, bai garapen lankidetzaren arloan, baita sentsibilizazioarenean ere, haren eraginak handiagoak izan daitezen errefuxiatutako saharar herritarrengan.\nInformazio erabilgarria helaraztea erakundeei (bereziki udalei), parte hartzen duten alorretan egiten duten lanerako erabilgarria den informazioa helaraztea, alegia.\nAnaitzeak eta elkartasun politikoko ekintza batuak sustatzea (mozioak, bidaiak kanpamenduetara...).\nSKU helburu nagusi batekin sortu zen: udalei SEADen alde lan egiten laguntzea eta saharar herriarekiko udalen elkartasun jarduera guztiak koordinatzea (elkarren artean, eta haien eta Eusko Jaurlaritzaren artean).\nEuskal gizarteak aspalditik erakutsi du saharar herriarekiko elkartasuna: 1975ean Marokok saharar herriari eraso egin eta exodoak eragin zituenetik, gutxienez. Eragile askoren bidez eta modu askotan adierazi da elkartasun hori: bai herritarren bidez (gure lurraldeko SEADen Lagunen Elkarteen lana nabarmendu behar da), bai erakundeen bidez.\nUdalerri bat errefuxiatu sahararren kanpamentuetako daira batekin lehen aldiz senidetu zenetik (Gasteiz, 1987an), Euskal Autonomia Erkidegoko 100 udalerri baino gehiago senidetu dira saharar herriekin. Senidetzeak herri horien elkartasunaren ikur dira, inolako zalantzarik gabe, eta, gainera, babes ekimenak eragin dituzte eta herritarrek laguntza eta elkartasun kanpaina orokorretan parte hartzea ekarri dute: elkartasun karabanak, bidaiak kanpamentuetara, lankidetza edota sentsibilizazio proiektuak, elikagaiak jasotzea (atunaren kanpainak), etab.\nAsko izan dira gizarte nahiz erakunde mailan aurrera eramandako elkartasun politikoko kanpainak (bake prozesua eta autodeterminazio eskubidea babestea, Marokok okupatutako lurraldeetan giza eskubideak defendatzea, etab.): mobilizazioak, informaziorako mahaiak, sinadura bilketak, erakundeen adierazpenak, etab.\nUdalak era askotara atxiki dira, ez mozioak onartuz soilik. Kasu askotan, herritarren mobilizazioak erraztu dituzte, eta informazioa eman eta sentsibilizazio ekintzak babestu dituzte (erakusketak, haima bat jartzea, bideo ekoizpena, etab.).\nBestalde, urteetan zehar SEADen Lagunen Elkarteek antolatutako Karabanen bidez, eta udalen, aldundien, Eusko Jaurlaritzaren, Euskal Fondoaren eta abarren lankidetzaz, kanpamentuetara ehunka tona janari, material sanitario, ordezko pieza... eraman dira. Udalek, zalantzarik gabe, zeregin oso garrantzitsua bete dute; batetik, materialak, ekipoak edo ibilgailuak jarri dituzte, eta, bestetik, material bilketa erraztu dute herritarren artean, baita biltegiratzea ere.\n1986tik, herri askotan hartu dira Saharako haurrak, Oporrak Bakean programaren bidez. Herri bakoitzean, udalak koordinatu ohi du, eskuarki, harrera, elkarteekin eta Fronte Polisariorekin batera.\nNabarmena da, beraz, SEADekiko udalerrien elkartasuna saharar herriarekiko euskal elkartasunaren funtsezko ardatzetako bat izan dela -eta dela gaur egun-. Hala eta guztiz ere, euskal udalerriek saharar herriarekin duten elkartasuna indartu egin daiteke, eta indartu egin behar da, elkartasun horrek hartzen dituen arloetan.\nHorregatik guztiagatik, egokia iruditzen zaigu euskal udalek saharar herriarekiko elkartasunaren koordinazioa hobetzen saiatzea, bai lankidetza edota laguntza humanitarioaren arloan, bai elkartasun politikoko eta sentsibilizazio sozialeko ekintzetan. Hori da gure asmoa, eta horregatik jarri genuen abian Sahara Koordinazio Unitatea.


Nafarroako Landa-Etxeak » Ibilaldia Arpeako Leizera\nIbilaldia Arpeako Leizera\nArras ibilbide erraza da, familia guztiarendako egokia. Izan ere, haraino hurbiltzeko pista asfaltatu da eta, orain, 900 metro laburreko ibilaldia bertzerik ez da.\nTxangoaren hasiera aurkitzeko zailtasunik handiena da Orbaizetatik eta Arma Olatik Iratiko Oihanera doan pista aurkitzea. Errepide-mapa gehienetan ez da ageri autoz joateko moduko pista denik, baina duela zenbait urtetatik honat, autoz ere joan gaitezke. Horrela, Orbaizetatik abiaturik, Orbaizetako Arma Olarantz doan pista hartuko dugu. Ola Arpeako ibilaldia egin aitzinetik edo ondotik bisitatu dezakegu. Bide mehar eta asfaltatua da, eta Azpegiko aterpe librearen ondotik pasatzen da izen bereko leporaino eta, gero, Organbideko edo Iropileko leporaino. Frantziarekiko muga da. 212. mugarria.\nInguruetan, aztarna megalitiko aunitz daude barreiaturik, eta haien artean, harat-honat, harrespil franko. Leporaino igorik, altuera galdu gabe joanen gara muga ondoan, baina Frantzian sarturik, eta kartel batek adieraziko digu eskuinaldera hartu behar dugula Arpeako leizera joateko. Lehenago, Frantziako bide hori ez zegoen asfaltaturik eta denbora gehiago behar zen txangoa oinez egiteko, 4 km inguru baitziren Organbidetik leizeraino bertaraino (bidezidorreko azken 900 metroak). Gaur egun, gure esku dago aukera laburra hautatzea, hau da, kilometro 1etik beherako bidezidor meharra egitea mendi-hegal pikoan, edota urrunxeago aparkatzea eta amildegiaren zolan (Nafarroa Beherea) diren ikuspegi zoragarriak gozatzea, hantxe sortu baita tolestura geologiko bitxi hori.\nEgun, inguruko artzainek etxola baliatzen dute artaldea gordetzeko. Amildegira jaisten den bidexka beretik eginen dugu itzulera, bide bakarra baita, Errobi ibaia osatzen duten errekasto aunitzetako bat gurutzatzen duena. Bitxikeria gisa, zer kartografia kontsultatzen dugun, leizea nafar lurraldean edo Frantzian kokaturik dago, muga ondoan baitago, 218. mugarriaren ondoan. Sitnan, leizea herrialde batean edo bertzean ageri da, zoomaren eta ikusitako geruzaren arabera.\nBehin ibilaldia eginik, Orbaizetako Arma Ola bisitatu beharra dago.\nLuzera: 1,8 km-ko joan-etorria, pista bukatzen denetik\nDesnibela: 120 m, Organbidetik\n3,1 km autoz eta 0,9 km bidezidorrean


Zinema eta dantza - Nafarroako Filmoteka - Nafarroako Filmoteka\nEkainaren 18a, osteguna, 20:00etan.\nZuzendaritza eta gidoia: Xabier Iriondo\nKoreografiak: Marina Mascarell\nMusika originala: Iñigo Ugarteburu\nEkoizpena: Iñaki Sagastume\nArgazkia: Alberto Pareja\nSoinu-diseinua: Iosu González\nMuntaketa: Fernando Aguirre eta Iñaki Sagastume\nDantzariak: Carolina Mancuso, Marina Mascarell, Michael Carter\nOtso-taldeak hazitako neskatxa hirira itzuliko da. Bidean zehar, pertsonaia ezberdinekin topatuko du, eta haren portaera aldatuko dute. Homing pelikulan, mundu basatitik gizarte-bizitzarako bidaia erakusten da.\nZuzendaria: Mikel Subiza Jiménez\nGidoia: Guillermo Jiménez y Mikel Subiza Jiménez\nZuzendaritza artistikoa eta Koreografia: Laida Azkona\nEkoizpen exekutiboa: Mikel Iribarren Producciones Cinematográficas\nEkoizpen-zuzendaria: Carolina Otamendi\nArgazkia: Maite Astiz\nMuntaketa: Jone Barandiaran y Mikel Iribarren Morrás\nAntzezleak: Laida Azkona, David Pérez, Guy Nader, Ghislaine Verano\nPosible al da espazio zabala eta sakona, eguzkiaren eta ilargiaren argira irekia planteatzea?\nHabitar lanean, eskulturaren eta dantzaren arteko topaketa aurkezten da, eta, Eduardo Chillidaren obra abiapuntutzat hartuta, elkarreragite sozialerako modu ezberdinak ikertzen dira, hurbiltzen gaituen hartara gerturatuko gaituen elkarrizketa irekitzeko asmoarekin.\nHabitar pelikulan, espaziorik gabeko lekuen osotasunak kezka sortzen du; leku horietan agertzeko aukera ixten da, eta gauzei izaten uzten dien hasiera beteta, itxita aurkitzen da. Tarteko espazioek, hutsuneek bultzatutako eraikuntza galarazten duen osotasuna da. Baina larritasun horretan, failatxoa agertzen da, izateko eta formetara, munduetara, beste kultura, erlijio eta nazioetara irekitzeko aukera ematen duen zuloa. Maitasunen eta maitaleen arteko harreman-moduak,… Izatea, garena batera izateko aukera ematen duen tarteko zerbait.\nZinematekaren hurrengo saioa dantzaren munduan oinarrituko da, eta horren barruan sartuko dira Nafarroako Mikel Subizaren eta Iñaki Sagastumeren filmak, lehena Habitar-en zuzendari gisa eta bigarrena Homing-en ekoizle moduan.\nEkainaren 11, osteguna, 20:00\nEkainaren 25a, osteguna, 20.00\nEkainaren 29a, astelehena, 20:00


Lagun liburu-denda - Wikipedia, entziklopedia askea.\nKonstituzio plazaren alde horretan zegoen lehen liburu-denda.\nEgungo denda Donostiako erdigunean.\nLagun liburu-denda Donostiako Parte Zaharrean 1968an sortutako liburu denda da. Sortzaileak Ignacio Latierro (1934), María Teresa Castells (1935-2017) eta Jose Ramon Rekalde (1930-2016) izan ziren. Bere ibilbidean eraso ugari pairatu ditu liburu-dendak.\n1968ko giro politikoan sortu zuten Donostiako Konstituzio plazan. Denda ezkerreko ikuspegi batetik sortu zuten eta Frankismo garaian liburu debekatuak saltzen zituen. Jarrera horren ondorioz, eskuin muturreko erasoak ezagutu zituen eta Maria Teresa Castells, isun bat ez ordaintzeagatik, espetxeratua izan zen. 1983tik aurrera ETAren aurkako jarrera hartu zuen eta, ondorioz, ezker abertzalearen eta ezker muturreko sektore batzuen erasoak pairatu zituen. Azkenik, 2000. urtean denda ixtea erabaki zuten. Handik hilabete batzuetara, 2001eko abuztuaren 3an, talde baten laguntza ekonomikoarekin, Donostiako erdigunean berriro ere ireki zuten eta han dago gaur egun, Urdaneta kalearen 3an, Artzain Onaren katedraletik gertu.\nEnekoitz Esnaolaren elkarrizketa Ignacio Latierrori Berrian, 2019/11/03.\n(Gaztelaniaz):Liburu-dendaren Facebookeko kontua.\nDonostiako denda historikoak\nOrriaren azken aldaketa: 23 ekaina 2021, 16:52.


Zornotzako Udalak maskara berrerabilgarriak banatuko ditu herritarren artean - Zornotza - Anboto.org\nZornotzako Udalak maskara berrerabilgarriak banatuko ditu herritarren artean\nAnboto 2020-05-12 13:27\nHerriko jostunek egin dituzte eta boluntarioen sareak banatuko ditu postontzietan.\nGaurtik aurrera, Zornotzako Udalak maskara berrerabilgarriak banatuko ditu herritar guztien artean. Ekimen hau aurrera atera da herriko jostunen laguntzari esker, beraiek egin dituzte maskarak, eta baita osasun larrialdia hasi zenetik Udalari laguntzen ari diren boluntario sarearen laguntzari esker, hauek izango baitira maskarak herritarren postontzietan banatuko dituztenak.\n"Kalitate eta babes maila handiko maskarak dira. Ehundu gabeko ehunarekin eginda daude, hain zuzen ere maskara hauek egiteko gomendatzen den materialarekin. Ehuna AITEXek egiaztatu du (2020TM0607), maskara higieniko berrerabilgarriei buruz UNE0065 zehaztapena jarraituz. Hidrofugoak eta berrerabilgarriak dira, hezetasuna ekiditen dute, eta 30 aldiz garbitu arren, propietate guztiak izaten jarraituko dute. Gainera geruza biko iragazkia daukate josita", azaldu dute udal arduradunek ohar batean.\nGainera, maskara "bereziak" direla nabarmendu dute, jostunek kanpoko geruza jarri diotelako, maskara bakoitza desberdina bihurtuz. Maskara mota bi josi dituzte: bat 14 urtetik beherakoentzat eta bestea gainontzekoentzat.\nAzkenik, udaletik gogoratu dute maskara erabiltzeaz gainera, "bestelako neurriak" ere hartu behar direla; "esate baterako, eskuak garbitu, gel desinfektantea erabili eta une oro pertsonen arteko segurtasun distantzia gorde".


«Abortuak doakoa, publikoa eta unibertsala izan behar du» | IRRATIA\n2022 MAI. 18 - 10:56h\n«Abortuak doakoa, publikoa eta unibertsala izan behar du»\n2005. urtean hasi zuen bere bidea Nafarroako Abortuaren Batzordeak. «Aurrerapausoak» izan dira ordutik, baina feministen aldarrikapen historikoa oraindik ez da bete eta «aurrera joan beharrean atzera joan gaitezkeela» ere ohartarazi du Amaia Santesteban komisioko kideak.\nAbortatzeko eskubidearen aldeko manifestazio batera joateko deia, Iruñeako Virgen del Camino Ospitaleko fatxadan, 2014. urtean. (Iñigo Uriz | Argazki Press)\nEstatu espainiarreko 1985. urteko Abortuaren Legeak 20 urte bete zituenean sortu zuten Nafarroan Abortuaren Batzordea. Bertako kide Amaia Santestebanek NAIZ Irratian azaldu du mugimendu feministak lege berri baten aldeko mobilizazioa abiaraztea erabaki zuela «gaiari heltzeko» unea zela iritzita. Estatu mailan ekin zitzaion lanketari, baita Hego Euskal Herrian ere. Garai hartan «PSOE lege aldaketa bat planteatzen ari zen eta momentu erabakiorra zen kalera atzerako». Eta hala egin zuen mugimendu feministak, 2008an Iruñean eta 2009an Bilbon, bi manifestazio nazional egin ziren abortatzeko eskubidea bermatuko zuen lege baten alde.\n2010. urtean onartu zuten azkenik aldaketa batzuekin bada ere gaur egun indarrean jarraitzen duen legea. «Garrantzitsua» izan zen legea Santestebanen esanetan. «Paradigma aldaketa bat ematen da, abortua zigor kodetik atera eta eskubide izatera pasatzen da, gure ustez oso aldaketa garrantzitsua». Edonola, Nafarroako Abortuaren Komisioko kideak zehaztu du euren «aldarrikapen historikoak» bere horretan darraiela, «kritikoak izan gara beti lege horrekin, salbuespenak dituelako, 14. astera arte posible da eta gero salbuespen batzuen arabera, beraz, guk gure aldarrikapen historikoaren jarraitzen dugu, abortatzeko eskubidea unibertsala, doakoa eta publikoa izan behar da».\nAurrerapauso baten ostean mehatxua iritsi zen, ordea. 2012. urtean Alberto Ruiz Gallardon Justizia ministroak «sektore ultrakontserbadoreari erantzuten zion» lege proposamen bat aurkeztu zuen abortatzeko eskubidea nabarmen murriztu nahian. Berehala aktibatu ziren feministak. «Emakume pila bat berriro antolatzen hasi ginen, momentu oso garrantzitsua izan zen, emakume gazte asko batu ginen eta heldu asko berriro mobilizatzen hasi ziren», dio Santestebanek. Lanketa sendoa egin zuen Abortuaren Komisioak, Nafarroan barna «inurri» lana egin zuten, herriz herri egoeraren inguruko informazioa zabalduz eta manifestazio «oso-oso jendetsu» bat ere egin zen Iruñean.\nFruitua eman zuen borrokak eta Gallardonek dimisioa aurkeztu zuen. «Garrantzitsua izan zen mugimendu feministak egindako lanaren ondorioz Gallardonen, PPren eta eskuinaren mehatxuak gelditzea. Ez zuten lortu gure gorputzak kontrolatzeko nahian aurrera egitea eta argi gelditu zen aurrean geundela».\nAbortuen %93, sare pribatuan\n2005. urtean Abortuaren Komisioa sortu zutenean argi ikusi zuten Nafarroan ez zela aborturik egiten eta beste erkidego batzuetara joaten zirela emakumeak. 2011. urtean, berriz, Antsoaingo zentro pribatura hasi ziren abortua bideratzen.\n2016. urtean «beste aurrerapauso bat» lortu zen. Sexu eta Ugalketa Osasunaren Foru Dekretua onartu zuen Nafarroako gobernuak osasungintza publikoan abortatzeko eskubidea bermatuz. «Aurrera pauso oso-oso handia izan zen eta erakusten du pixkanaka eskubideak lortzen goazela». Baina Santestebanek ohartarazi du paperean jartzen duena dagoela batetik eta praktika bestetik. Izan ere, Estatu espainiarreko Osasun Ministerioko azken datuak aintzat hartuz, 2020. urtean Nafarroan 888 abortu egin ziren eta %93,9a zentro pribatuetan. Ondorioz, «lanean jarraitzen dugu», berretsi du Santestebanek.\n«Eskubideak kendu ahal dizkigute»\nAmeriketako Estatu Batuetan abortatzeko eskubidea bertan behera uzteko aukerak argi uzten du Abortuaren Komisioko kidearen esanetan «eskubideak lortzeko borroka egiten dugula, aurrerapausoak lortzen ditugula, baina bermatuak ditugun eskubideak kendu ahal dizkigutela». Arriskua «beti dago» hor bere esanetan, Estatu espainiarrean eskuin muturraren gorakadaren aurrean ere argi du, «eskubideak zalantzan jar daitezke, aurrera joan beharrean atzera joan gaitezke». Horregatik, «gure lanarekin jarraituko dugu orain arte bezala, abortua doakoa, publikoa eta unibertsala izatea lortu arte».


Albaceteko ospitale batek teknika aitzindaria aplikatzen du Espainian patologia zerbikalak tratatzeko | Consumer\nAlbaceteko ospitale batek teknika aitzindaria aplikatzen du Espainian patologia zerbikalak tratatzeko\nAlbaceteko Ospitaletegiaren neurokirurgia-zerbitzua teknika kirurgiko berri bat aplikatzen ari da, bizkarrezur zerbikaleko patologiak tratatzeko. Protesi bat ezarri behar da bizkarrezur arteko diskoan, ornorik finkatu beharrik gabe. Horregatik, bizkarrezurraren gaitasun funtzionala mantendu ahal izango da, hau da, mugikortasuna.\nEspainian aitzindaria den teknika hori txertatuta, Albaceteko Ospitale-guneak erreferentzia-zentro bihurtu nahi du protesi mota hori ezartzeko eta, neurokirurgia zerbitzuko buruak azaldu zuenez, Vicente Calatayud doktoreak azaldu zuenez.\nInterbentzio hori egiteko, lehenik eta behin, erasandako eremuaren azterketa egin behar da, TAC Zerbikalaren bidez, bizkarrezurraren angelua eta behar den protesi-tamaina kalkulatzeko. Orain arte, hiru aldiz egin da ebakuntza hori Albaceten ospitalean, adierazi zuen Calatayudek.\nInterbentzio kirurgikoari dagokionez, bizkarrezur zerbikala aurreko bidetik jorratuz egiten da, disko herniatua kentzeko, eta, horren ordez, poliuretanozko protesi bat jarriko da, titaniozko bi xafla dituena. Ondoren, alboko hesi batzuk mahai kirurgikora egokitu behar dira, gero protesia jartzeko behar den egituraren euskarri izan daitezen.\nX izpien bidez gidatuta dago ebakuntza osoa, protesia jarri aurretik neurriak hartu eta horiek egiaztatu ahal izateko. Horretarako, oso tresneria egokia behar da, ebakuntza kirurgia normalekoa baino gehiago luzatzen ez bada ere.\nTeknika hori, nagusiki, hernia diskalen zerbikaletan (egoera guztietan ez) aplikatzen da; bizkarrezurrak lesio anatomiko gehituak ditu, traumatikoak ez direnak eta artrosiko artrosiko handia ez dutenak.\nProtesi hori ezarrita, bizkarrezur zerbikalaren funtzio dinamikoei eustea lortzen da; beraz, pazienteak, lepokoa eraman beharrik ez izateaz gain, bizkarrezurraren ezaugarri funtzionalak mantentzen ditu operatu ez balitz bezala.\nAitzitik, indarrean jarraitzen duen ohiko teknikak bi orno edo gehiagoren finkapena baldintzatzen du, eta, beraz, mugikortasun-muga bat eragin dezake erasandako segmentu zerbikalean, eta lan-gainkarga bat gainerakoetan.\npatologías-eu teknika zerbikalak


Ahate hazleen eta ELBren kontrako epaiketa berri bat | Economy | KAZETA\nAhate hazleen eta ELBren kontrako epaiketa berri bat\nDomintxine eta Bidaxuneko ahate hazleak eta ELB sindikatuko presidentea heldu den ekainaren 18an epaituko dituzte Baionan. Hegazti gripea dela eta, 2017an animaliak hiltzeari uko egin izana leporatzen zaie beste behin. Egun horretarako mobilizaziorako deia luzatu dute.\nGoizeder Taberna|05/06/2019 07:00|0 commment Updated at:\nAhate hazleek eta ELB sindikatuak Frantziar Estatuaren jarrera deitoratu zuten. © Guillaume FAUVEAU\nHegazti gripearen krisiaren auzian, Frantziar estatuak Euskal Herriko laborari eta hazleei garesti ordainarazi nahi die ahateak hiltzeari uko egin izana. Joan den azaroan Barkoxeko gertaerengatik Pauen epaiketa bat burutu bazen, oraingoan Baxe Nafarroako lau hazle eta ELB sindikatua ere Baionako auzitegira presentatu beharko dira. Ekainaren 18an, Jean-Michel Berho, Florence, Marc eta Alain Lataillade eta Panpi Saint-Marie ELBko idazkari nagusia DDPPren (biztanleriaren babeserako zuzendaritza departamentala) egitekoa oztopatzeagatik epaituak izanen dira. Auzia gertaeretatik bi urtera eginen dela ikusirik, auzipetuek uste dute hau botere publikoek duten amorruaren erakusle dela.\n2017ko udaberrian, ehunka lagunen babesarekin prefeturak ahateak hiltzeko emandako agindua betetzeari uko egin zioten, ziur baitzeuden animaliek ez zutela neholako eritasunik. Anne-Marie Mendiboure abokatuaren ustez, bi urte geroago epaitzeak sindikatua kriminalizatzeko nahi bat erakusten du.\nTokiko arrazekin lan egiten duten hazle eta etxalde ttipien defentsaren iritziz “Estatuak ez du ereduen arteko ezberdintasunik egiten eta etxalde hauetan aplikatu ezin diren arau desegokiak, desproportzionatuak eta eraginkortasunik gabekoak inposatzen ditu”. ELBren arabera, Domintxineko eta Bidaxuneko ahateen hilketak kriaxera arrazaren ekoizpen katea arriskuan jarriko luke. Anartean, analisiek frogatu izanen lukete hegaztiek ez zutela neholako eritasunik.\nMobilizazioa epaiketaren egunean\n“Denborak arrazoia eman digu”, erran du Panpi Saint-Mariek. “Etxaldeetan ez zegoen ahate eririk”. Martine Bisauta Euskal Elkargoan trantsizio ekologikoaz arduratzen den lehendakariordea, Confederation paysanne elkarteko ordezkaria eta albaitari bat defentsaren lekuko gisa joanen dira epaiketara, “modu zentzudunean aritu izan garela frogatzeko”, adierazi du sindikalistak. “Estatuak hemengo errealitatea kontuan hartu gabe hartzen ditu neurriak”, erantsi du.\nOrdutik, Bidaxunen kokaturiko “Couvoir de la Bidouzeko” arduraduna den Latailladen salmentak apaldu egin dira, krisiaren aitzineko 170.000 eurotatik 70.000 eurotara pasatuz. Haiek hornitzen zituzten Landetako ekoizlek ainitzek ekoizteari utzi diote. “Tokiko espeziak ekoiztuz berezitu nahi genuen, baina DDPPak eredu industrialari egiten dio mesede”, deitoratu du Alain Latailladek.\nPaben azaroan iragandako epaiketan Cathy Chabalgoity Barkoxeko hazlea kargurik gabe libre gelditu zen, baina ELB sindikatuak orotara 7.000 euro ordaindu behar izan zituen kalte-ordainengatik. Paben egin bezala, ELBk Baionako auzitegiaren aitzinean mobilizaziorako deia luzatu du. Epaiketaren egun berean izanen da, 13:45tan hasirik.


“Buztinezko Etorkizunak” abiatuko du Hi(ZKI)bridoak zikloa - Euskararen Etxea\n“Buztinezko Etorkizunak” abiatuko du Hi(ZKI)bridoak zikloa\nOstegunean hasiko da Bilbon dagoen Euskararen Etxean Hi(ZKI)bridoak zikloa, Itxaro Borda idazleak eta Ibon RG musikariak ondutako Buztinezko Etorkizuna ekitaldiarekin batera, 19:30etik aurrera. Egitarauak literaturaren eta ahozkotasunaren inguruan ardaztutako zuzeneko bost ekitaldi biltzen ditu.\nHi(ZKI)bridoak literaturaren eta ahozkotasunaren arteko mutazioak dira. Letrak, soinuak, bertsoak eta irudiak eraldatzen dituzten ekitaldiak. Emaitza literatura mutanteak dira, zentzu zabalenean. Mutazioak kaltegarriak izan daitezke izakiontzat, baina ezinbestekoak dira gure existentziarako. Mutaziorik gabe ez legoke aldaketarik, eta aldaketarik gabe ez dugu eboluzionatzen.\nHauexek dira Hi(ZKI)bridoak zikloan bildutako beste lau ekitaldiak: martxoaren 25ean, Muga, Anfetamiña Xabier Montoiaren lehen liburuan oinarritutako eta Gaztelupeko Hotsak diskoetxeak argitaratutako egitasmoa; apirilaren 23an, Bertso saio literarioa, Mari Luz Esteban, Miren Amuriza eta Maialen Lujanbio; maiatzaren 15ean, Habiak, Anariren lan homonimoan oinarritutako arte erakusketa, eta Anari taldeak Habiak joko du zuzenean; azkenik, maiatzaren 28an, Orainmenean, bertsolaritzaren genealogia feminista, Txakur Gorria Sormen Kolektiboaren eskutik.\nEuskararen Etxeak eta Bizkaiko Foru Aldundiko Euskara, Kirola eta Kultura Sailak antolatu dute egitasmoa, Booktegi, Loraldia eta Lanku erakundeekin lankidetzan.


Virginia Woolf-en lan osoak doan deskargatzeko Egungo Literatura\nVirginia Woolf-en lan osoak doan deskargatzeko\nOrain arte dakizuen moduan, urtean Egungo Literatura asko gustatzen zaigu egilea Virginia WoolfHorren erakusle dira idatzi ditugun azken bi artikuluak eta dagoeneko egin ez baduzu esteka hauetan irakur ditzakezue:\n"Virginia Woolf-ek idatzitako eskuizkribu suizida".\n"Virginia Woolf handiak 134 urte beteko zituen gaur".\nIdazle berezi hau eta batez ere bere lanak gustuko badituzu, ezin duzu artikulu hau irakurtzeari utzi, bertan deskargatzeko aukera eskaintzen dizugulako. Virginia Woolf-en lan osoak doan dohainik deskargatzeko. Hona hemen nola.\nJabari publikoko lanak\nAtal honen izenburuak dioen moduan, deskargatzeko aurkezten ditugun ondorengo lanak jabari publikoko lanak bihurtu dira, beraz doako deskarga es guztiz legezkoa eta onartua.\nDeskarga hau Alejandría Digital atariari esker egin dezakegu, beraien profilean adierazten duten moduan, Interneten domeinu publikoan eduki digitalak doan banatzeko ataria da.\nEskainitako lanak honako hauek dira (horietako bakoitzean klik egin gabe zuzenean .PDF formatuan duen estekara joango zara, ireki edo gorde dezakezu hurrengo irakurketarako):\nEtxe sorgindua eta bestelako istorioak\nOrlando (ingelesa - gaztelania). Liburu honek eragin handia izan zuen Gabriel García Márquezentzat, beste honek adierazten duen moduan article.\nFrom Egungo Literatura, oso adi egongo gara laster horrelako artikuluak eskaini ahal izateko, guztiok izan beharko genukeen kultura askeaz gozatu ahal izateko. Artikulu mota hauek gustatzen bazaizkizu jakin nahi genuke iradokizun eta iruzkin guztiak ongi etorriak direla.\nZein beste egile klasiko gustatuko litzaizuke guztiz doan irakurtzea gustatzea?\nArtikuluaren bide osoa: Egungo Literatura » Literatura » idazleak » Virginia Woolf-en lan osoak doan deskargatzeko\nJose Faiad esan zuen\nMorris West-en liburuak jaso nahiko nituzke\nErantzun jose faiad-i\nOso gune ona\njghd0811 esan zuen\nfranklin gerlaria esan zuen\nGune apartekoa, laburbilduz, obra eskuratzeko aukerekin zerikusia duen guztia opari preziatua eta bakarra da. Zorionak ematen dizkizut ad honorem lan egiteko gaitasunagatik.\nErantzun Franklin Guerrerori\nLiburuen estekak hautsita daude. Eskertzekoa litzateke berriro igotzea.\nminna esan zuen\nEz dakit dagoeneko gai bat eskaini duten eta beren lanak argitaratu dituzten, baina Oscar Wilderen bizitzari eta lanari buruz gehiago jakin nahiko nuke.\nJMZM esan zuen\nEstekak blokeatuta zeuden. Zure lanak irakurri nahi ditut. Berriro kargatuko al zenuke, mesedez.\nlecty esan zuen\nEstekak ez du funtzionatuko.\nIdazle ospetsuen ohitura bitxi eta bitxiak\nGabriel García Márquezen bizitzan eragin handiena izan duten 24 liburuak


Nagusi Aretoak bisita kulturalak antolatuko ditu taldeentzat — Amorebieta-Etxanoko Udala\nNagusi Aretoak bisita kulturalak antolatuko ditu taldeentzat\nMARTXOtik aurrera, Amorebieta-Etxanoko Udalako Gizarte Ekintza Sailak NAGUSI ARETOAren bidez (Aisialdi Aktiborako Zentroa), taldeentzat bisita gidatuak antolatuko ditu, askok egindako eskariari erantzunez. • Lehenengo bisitarako izena emateko epea: Martxoaren 9tik martxoaren 19ra.\nAmorebieta-Etxano, 2015eko otsailaren 26a. MARTXOtik aurrera, Amorebieta-Etxanoko Udalako Gizarte Ekintza Sailak NAGUSI ARETOAren bidez (Aisialdi Aktiborako Zentroa), taldeentzat bisita gidatuak antolatuko ditu, askok egindako eskariari erantzunez.\nHelburua nagusiek historia, gure inguruko kultur ondarea, historia museoak, interes kulturaleko ibilbideak… ezagutzea eta baloratzen jakitea da. Berriak direlako edo gaurkotasuna dutelako erakargarriak izan daitezkeen lekuetara ere antolatuko dira bisitak: Alhondiga, EITB…\nHilean bisita bat antolatuko da, egun erdikoa, martxoan hasi eta ekainera bitartean (hau barne). Ordutegia bisitaren arabera zehaztuko da.\nNagusi Aretoko jarduera guztietan bezala, gure metodologia parte-hartzailea eta irekia da. Zentzu honetan, bilera bat egingo dugu interesa dutenekin bisita kulturalen programa antolatzeko martxoaren 9an, 16:30ean Nagusi Aretoan. Helburua interesak, iradokizunak… partekatzea izango da.\nLehenengo bisitarako izena emateko epea: Martxoaren 9tik martxoaren 19ra.\nIzena emateko eta informazioa jasotzeko lekua:\nGudari kalea 6\nAstelehenetik ostiralera 18:00etatik 20:00etara.\nNAFARROA ZENTROA-GIZARTE EKINTZA\nTel.: 94 – 630 01 90\nAstelehentik ostiralera 8:30-14:30.


«JUL NOV MAR »\nMiamiko Euskal Etxeak sostengu kanpaina abiatu du Joseba Andoni mutiko bakioarrari laguntzeko\nJoseba Andonik istripu larria izan zuen hamaika hilabetekin: piszina batean itotzear izan zen eta oxigeno ezak kalteak eragin zizkion burmuinean. Harrezkero konbultsioak izan ditu, eta garapenean atzerapena du. 2007an Miamira bizitzera joan zen familia, hango hospital batean tratamendu berri bat jarraitzeko. Han, Eneritz ama harremanetan jarri zenMiamiko Euskal Etxearekin, euskara eta musika klaseak emateko bere burua eskainiz. Orain, laguntza hura bueltatzeko ordua heldu da: Josebak zortzi urte bete dituenez, hospitaleko diru-laguntzetatik kanpo gelditu da eta euskal etxeak diru bilketa kanpaina jarri du abian tratamendu berri eta arrakastatsu baten gastuak ordaintzen laguntzeko.\nbizi artikulua euskal etxeak\nEuskal Argentinar Astea 2013: ehunka gazte euskal dantzen erakusgarri Villa Mariako anfiteatroan (IV)\nDantzariak protagonista dira Euskal Astean eta euren ardura da urtero larunbat gaueko gala emanaldia. 2013 honetan, beste behin, ondo baino hobeto bete dute euren eginkizuna. Azpimarratzekoa da hogeita bost dantza talde bildu zituen agertoki honek hiri eta herrialde mailan daukan garrantzia: anfiteatroan bertan burutzen da urtez urte Villa Mariako Peñen Jaialdia, nazioarteko artistak partaide. Larunbateko galan, kalejira erraldoi batek eta Gozategi Taldearen kontzertuak ekarri zieten amaiera bertako ekitaldiei.\nartikulua argentinako euskal astea\nEuskal Argentinar Astea 2013: euskara eta dantzak, euskaldunen bi ikur ardatz larunbateko saioan (III)\nUrteroko antolaketari jarraituz, larunbat arratsaldean burutu ziren euskararekin lotura zuzena duten ekintzak eta umeentzako jolasak. Ordu berean, baina euskal etxearen egoitzan, liburuzainen bilera eta Euskal Herriko gaurko egoerari buruzko hitzaldi-eztabaida egin ziren. Zorionez, euriak ez zituen iluntzeko ekintzak oztopatu –esan beharra dago eguraldiak ez zuela asteburuan batere lagundu– eta 8ak aldera Donostiako danborradak ireki zuen Villa Mariako Anfiteatroan gauzatu zen dantza emanaldia.\nEuskal Argentinar Astea 2013: programa urtean zehar burutzen diren ekintzen isla izan da (II)\nBukatu berria da Villa Maria 2013ko Euskal Aste Nazionala eta urtero bezala milaka irudi, sentimendu eta pasadizo utzi dizkigu parte-hartzaile izan garenoi. Erretinan gordeta ditugun argazkiak mota askotakoak dira baina guztietan kolore berak nagusitzen dira: Hegoamerikako euskal diasporaren koloreak. Urteroko segimendua bermatzeko, EuskalKultura.com-en begiak eta kamerak ere izan ziren bertan. Hona ostiral eta larunbat goizeko momentu adierazgarrienetako batzuk.\nEuskara eta valentziera hunkigarri uztartuz aurkeztu zen Godellan "Estellés euskaraz" olerki liburua\nValentziako Euskaltzaleok euskal etxea tarteko, iragan igandean poesia saio gogoangarria egin zen Godella hiriko Capitolio antzokian. Vicent Andrés Estellés poeta valentziarraren lanak aurreneko aldiz euskaraz entzun ahal izan ziren bertan, Bostezo argitaletxeak plazaratu berri duen "Estellés euskaraz" olerki liburuaren aurkezpenean. Gerardo Markuleta itzultzaileak euskaratutako bertsoak Euskaltzaleok elkarteko bi kidek irakurri zituzten taulagainean, Gemma Sangines eta Dabid Gonzalezek. "Ezinbestekoa zen Estelles euskaratzea gure literaturarentzat", adierazi zuen aurkezpenean Markuletak.\nartikulua euskal etxeak literatura\nEuskal Argentinar Astea 2013: euskal ospakizun asteburu trinkoa bukatuta, argazkiak (I)\nJon Kortazar euskal literaturaz ariko da asteon Veneziako Ca'Foscari unibertsitatean\nHirurehun bat lagunek ospatu zuten Comodoro Rivadavian hiriko Euskal Etxea-ren 90. urteurrena\nEuskal poema antologia batek eman zion atzo bidea Villa Marian asteburu osoan ospatuko den Euskal Asteari\nPariseko Eskual Etxeak festa handia egingo du 15tik 23ra Saint Oueneko egoitzaren 10 urteak ospatzeko\nEuskal Kultur Egunak abiatuko dira gaur Hungarian, Szeged-eko euskara irakurletzak antolatuta\nLa Plata, Argentina. Zinema saio berri bat, Karin Albou-k zuzendutako izenburu batez, Euzko Etxearen egoitzan\nBartzelona, Katalunia. 'Igelaren Banda' euskal taldearen emanaldia, 'EH Sona 2013' jaialdiaren barne\nBuenos Aires, Argentina. 'Euskal Herrian turismo egiteko era berri bat' izeneko aurkezpena, Itsaslurren eskutik, Iparraldeko Euskal Etxean\nErroma, Italia. Associazione Culturale Euskarak topaketa antolatu du Giufà liburudendan\nAquiraz, Brasil. Korrontzi taldearen Brasilgo gira aurrera doa: hurrengo emanaldia 'Teatro da Tapera das Artes'en\nEuskal dantza tradizionala EHko plazetan berreskuratzen\nSan Frantziskoko "Gaelic Zati Bat" egunak arrakastaz batu zituen euskal, eskoziar eta irlandar kulturak 2013/11/13\nSan Nicolaseko Sukaldariak-ek bere ekarri onena egin zion Juningo Arbola Bat-en 14. urteurrenari 2013/11/08\nAndoni Ortuzar EAJ-PNVko EBBeko presidentea Venezuela, Argentina eta Txilera abiatuko da aste honetan 2013/11/04\nNYeko Eusko Etxearen Mendeurrena: kantu eta dantza saioak, euskal meza St Patrick-en, argazki-kronika (IV) 2013/10/30\nNora Idoeta da Saladilloko Itxaropen EEko lehendakari berria, lekukoa Hector Altamirari harturik 2013/10/29\nNire talaiatik Delphine Paris, New Yorkeko euskalduna 2013/10/31\nIndarra Martin Aicaguer, 2013/11/13\nHunkidura Joseba Mikel, 2013/11/12\nEsker mile Pantxika, 2013/11/12\nEuskalduna soilik baserritar, artzain edo arrantzale denaren mitoa Aitzol Azurtza, 2013/11/05\nIkusgarria eta aparta MariJoxe, 2013/10/30\nNew Yorkeko Euzko Etxeak Columbus Day Parade izeneko desfilean parte hartu zuen Mendeurreneko ekitaldien azken egunean (2013ko urriaren 14ean). Euskaldunen ordezkaritzaren aurreneko pankarta zen iruditakoa. Ezkerrean Julen Abio eta bere alaba, elkarteko kide oso aktiboak biak, ageri dira, pankarta heltzen; eskubian, aldiz, Teodor Azurtza, Parisetik etorria Mendeurrenean parte hartzeko (argazkia EuskalKultura.com)\nestefania soto pacheco\ncali colombia 2013/06/08\nMichel Iriart (semea)\nBuenos Aires Hiria 2013/02/25\nAnder Mugarra Aizpurua\nCaracas, Venezuela 2013/01/06\nIker Loseto Zubizarreta\nAberdeen, Eskozia 2012/12/30\nAsuncion, Paraguai 2013/08/18\nRaul Carlos Lorda\nBahia Blanca, Argentina 2013/07/20\naita Txomin Armendariz\nCaracas/Eskoriatza, Venezuela/EH 2013/06/18\nJuan Jose Arrillaga Irusta\nMexiko Hiria, Mexiko 2013/05/21\nBuenos Aires, Argentina 2013/05/14


Euskal Memoria Digitala - Sancho el Sabio Fundazioa\nSancho el Sabio Fundazioak produzitzen, eskuratzen eta Gasteizen duen egoitzan gordetzen dituen euskal kulturari buruzko fondo digitalen gordetegia da EMDa; sarbide irekia du. Fundazioaren euskal ondare bibliografikoa zabaltzea du helburu. Kronologikoki, XVI. mendetik 1939. urtera bitarteko dokumentuak biltzen ditu. Geroago, fondo gehiago sartuko dira (mapak, argitalpen seriatuak eta abar), ikertzaileek kontsulta egin ahal izan dezaten. Gaur egun ezkuizkirbuak, monografiak, aldizkariak, mapak eta artxibo pribatuak daude eskuragarri.\nDepósito Académico Digital de la Universidad de Navarra - Universidad de Navarra\nUniversidad de Navarraren gordailu instituzionala da Dadun. Bere helburua da erakundearen ikerketaren eta ekintza akademikoen fruitu diren dokumentuak jaso, gorde eta hedatzea da. Dadun hiru arlo nagusitan antolatuta dago:\nAkademikoa: unibertsitateko kideek euren ikerketa eta ekintza akademikoan sortutako dokumentuak jasotzen ditu (tesiak, preprint eta postprint direlakoak, komunikazioak, aurkezpenak, eta abar)\nUN aldizkariak: unibertsitateak argitaratutako aldizkarietako artikuluak jasotzen ditu.\nArtxiboa: jatorrizko iturrietan oinarritutako ikerketa bultzateko unibertsitateak jasotako pertsona- eta famili-artxiboen katalogoak jasotzen ditu.\nEuskarari eta tipologikoki honi hurbil diren Hizkuntzei buruzko Ikerketen Artxiboa - IKER / CNRS\nArtxiker artxiboa nazioarteko liburutegi elektroniko bat da, euskarari eta tipologikoki horri hurbil diren hizkuntzei buruzko ikerlanak biltzen eta zabaltzen dituena. CNRSko IKER - UMR 5478 zentruaren eta CCSD (Centre pour la Communication scientifique directe) delakoaren arteko lankidetzaren fruitua da artxibo hau. Euskarari buruzko ikerketa egiten duten gune unibertsitarioetarik nagusien babesa badu, erran nahi baitu ondoko unibertsitateetakoena: Michel de Montaigne Unibertsitatea à Bordeaux 3, Paue eta Aturriko herrialdetako Unibertsitatea, Euskal Herriko Unibertsitatea, Nafarroako Unibertsitate Publikoa, Deustuko Unibertsitatea.\nEuskal zientzia eta kulturaren liburutegi digitala - Euskomedia\nEuskomedia Fundazioak Hedatuz gordailuaren bitartez Eusko Ikaskuntzak 1918tik argitaratutako artikulu eta monografiak, eta 1907tik RIEV aldizkariak argitaratutako zenbaki guztiak, euskal gizartearen esku jartzen ditu. Hainbat gai jorratzen dituzten 5.000 artikulu baino gehiago dira, guztiak ere bere osotasunean irakur daitezkenak. Gairik jorratuenak Historia, Antropologia eta artea dira, bai eta politika zientziak, soziologia eta hizkuntzalaritza ere. Euskomedia Fundazioa Eusko Ikaskuntzak sortu zuen 2002ko otsailaren 18an. Bere helburua da sare telematikoen bidez euskal gizartearen garapenean lagungarri izan daitezkeen Eusko Ikaskuntzak edo beste erakundeek sortutako eduki kultural eta zientifikoak hedatzeko ekintzak sustatzea. Hedatuzek hasiera batean Eusko Ikaskuntzak argitaratutako edukiak baino ez zituen biltzen, baina erakundeen arteko elkarlanari esker, gaur egun Barandiaran Fundazioa eta Armeria Eskola bezelako erakundeen edukia ere jasotzen ditu. Gordailua beste eragile kulturalei ere irekia dago, beti ere erakunde horiek Euskomediaren misioarekin, hau da "euskal kultura eta zientziarekin zerikusia duten baliabide digitalak eta, orokorrean, baliabide bibliografikoak kontsultatzeko erraztasunak ematea", bat egiten duten einean.\nGipuzkoako Foru Aldundiko Gordailu Digitala - Gipuzkoako Foru Aldundia\nMeta gordailuak Gipuzkoako Foru Aldundiko bildumen metadatuak agente kulturalen eskura jartzen ditu. Zerbitzari hau, Gipuzkoako Foru Aldundiak kudeatzen dituen funtsa digitalen sarrera irekiko gordailua da. Hemen, etengabe hazten dijoazten funtsak aurkituko dituzu: Koldo Mitxelena liburutegiak digitalizatutako liburuak, aldizkariak, argazkiak... Bertako eduki gehienak digitalki atzigarriak dira eta Aldundiak sorturiko, edo eskubideak kudeatzen dituen edukien kasuan, sarrera irekia zein berrerabilpen kreatiboa bermatzen duten lizentziekin (Creative Commons) eskuratu daitezke.\nAuñamendi Entziklopedia - Euskomedia, Eusko Ikaskuntza\nAuñamendi Entziklopediak Euskal Herriko tradizio, gaurkotasun eta geroaren gaineko 150.000 artikulu eskeintzen ditu. Jakintza-eduki horien artean, iraganeko hainbat erreferente zein gaurko gizartearen premiak asetzea bilatzen duten eduki berriak aurki daitezke, horiek guztiak kalitate, berrikuntza, pluraltasun, irekitasun eta eleaniztasunaren irizpideek markatzen duten iparrerantz abiatuta.\neDTB - Euskal doktorego tesien bilduma - Euskomedia\nEuskal Herrian ekoizten diren edo euskal kulturaren inguruko tesien katalogazioa OAI-PMH bitaztez eskuragarri izatea du helburu eDTBk.\nLiburuklik Euskal liburutegi digitala - Eusko Jaurlaritza\nEusko Jaurlaritzak bultzatutako Liburuklik liburutegi digitalak Eusko Legebiltzarraren eta Loiolako santutegiaren bildumak jasotzen ditu gaur egun, Liburutegi Zerbitzua etorkizunean beste kultur-erakunde batzuenak ere biltzeko lanean ari delarik.\nEuskonews - Euskomedia, Eusko Ikaskuntza\nEuskonews 1998az geroztik argitaratzen den euskal kultura eta zientziaren gaineko astekari elektronikoa da. Gaur egun, 12.000 artikulu inguruk osatzen dute.\nnor garen eprints@euskomedia.org - Eusko Ikaskuntzaren Euskomedia Fundazioa


"Herri osoaren gaitasuna dago Elkanoren irudiaren atzean" - Gipuzkoako Hitza\n“Herri osoaren gaitasuna dago Elkanoren irudiaren atzean”\n2017, uztailak 14 Albisteak, gipuzkoa, Kultura 413\nMundubira 500: Elkano fundazioa sortu dute Getariako Udalak, Urola Kostako Udal Elkarteak, Gipuzkoako Foru Aldundiak eta Eusko Jaurlaritzak, Juan Sebastian Elkanok 1519tik 1522ra munduari emandako biraren bosgarren mendeurrena ospatzeko. Elkanori eta espedizioari buruzko aholkularitza historikoa eman die Xabier Alberdi historialariak (Zarautz, 1969) erakundeei.\nNondik nora sortu zen fundazioa sortzeko ideia?\nGainean dugu mendeurrena, eta Getariako Udalak duela urte batzuk ikusi zuen horri erantzun bat eman behar zitzaiola. Elkanok Getariatik haratago dauka garrantzia, eta arduradunek hasieratik garbi zuten proiektua ez zuela landu behar Getariak berak bakarrik; beste erakunde batzuen babesa ere beharrezkoa zela ikusten zuten. Behar hori izan zen fundazioa sortzeko abiapuntua.\nZein izan da zure ardura sortze prozesu horretan?\nHistorialari gisa, aholkularitza historikoa eman diet erakundeei, haiek, ondoren, diskurtsoak eta txostenak sortu ahal izateko.\nErakundeek nola babestu dute proiektua?\nAipatzekoa da Eusko Legebiltzarrak eta Gipuzkoako Batzar Nagusiek aho batez onartu dutela proiektua. Ez da oso ohikoa izaten hori.\n2019an 500 urte beteko dira Elkanoren espedizioa abiatu zenetik. Zertarako balio beharko luke urteurrenak?\nEuskal Herriarentzat aukera izan behar du. Askotan, erosi egin behar izaten dira halako aukerak, eta garesti ordaindu behar izaten dira. Baina doan datorkigu hau, eta ez dugu inorekin lehiatu beharrik. Aukera bat da aldarrikatzeko gure herriak zein gaitasun izan dituen eta zein ekarpen egin dituen munduan barrena.\nElkanoren karikatura egina daukagu. Antolatzeko gaitasun handia zuen gizon hark, eta horri esker egin zuen espedizioa. Hornikuntza guztiak, gainera, Bilbon eginak ziren, eta espedizioan parte hartu zuten gehienak euskaldunak ziren. Hor dago ekarpen hori guztia, baina Elkano aipatzen da beti, eta haren karikatura egiten dugu. Gauzak ez dira horrela; herri osoaren gaitasuna dago Elkanoren irudiaren atzean, eta hori ez dakigu. Herrialde guztiek erabiltzen dute historia beren burua munduan kokatzeko, eta guk zergatik ez dugu egingo? Aurkezpenean, Getariako alkateak [Nika Lertxundik] esan zuen moduan, iraunkorrak eta adimentsuak izango dira egingo diren egitasmoak. Hau da, onurak ekarriko dizkiote gure herriari.\nParte hartzaileak ere izango direla aipatu zuten. Herri eragileek zer leku dute honetan guztian?\nGetarian egina dute lanketa bat proiektuaren inguruan egitasmo parte hartzaile bat martxan jartzeko. Herrian bertan hasiko dira horretan, eta zabalduz joatea da asmoa.\nZein ekitaldi egingo dituzue?\nKultur arlokoak izango dira ekitaldi batzuk. Historialari gisa, gurea den diskurtso bat eraiki beharra daukagula uste dut. Izan ere, ez dago Elkanori eta munduari emandako itzuliari buruzko euskal diskurtsorik. Besteek eraikitako diskurtsoak dira guztiak, eta guk geuk barneratu egin ditugu gero. Lanketa ikaragarria dago egiteko. Gure herriari prestigioa edo izen ona emateko elementua izan behar du proiektuak.\nAzken urteotan ugaritu egin dira itsas ondareari buruzko ekintzak. Nola ikusten duzu egoera?\nGure ondarea da itsas ondarea, baina baztertuta daukagu. Herri gisa definitzen gaituen ondare nagusienetakoa da. Alde horretatik, lanketa ikaragarria dago egiteko. Hainbat herrialdetan, itsas kulturan oinarritutako turismo eredua dute garatuta, ondare hori bera delako turismoaren giltzarria.\nNon dago ondarea zaintzearen eta turismoaren arteko oreka?\nOndarea bizi mantentzeak dakar oreka. Gure ondarea museoan sartzen badugu, zaila izango da orekari eustea. Ondare hila izango da hori. Bizia izan behar du ondareak; ofizioak, jarduerak, ezagutzak… bilduko ditu. Horrek izan behar du ondare materialaren euskarria, eta ez alderantziz. Bizirik dagoenak bere lekua hartzen du. Hor dago gure erronka.\nEzaguna da Elkanok egin zuen lorpena. Baina gizarteak zer daki pertsonari buruz?\nEzer gutxi, tamalez. Interesatua da pertsonaz eta bidaiaz jaso dugun kontakizuna. Piramidearen gailurrean ez da egongo gertakariaren aldaketarik; hau da, munduari buelta eman zion. Baina, hara iristeko bidean, ezezaguna da azpian dagoen guztia.\nElkanoren zer azpimarratuko zenuke?\nOrduko euskal gizartearen ohiko ordezkaria izan zen. Munduari buelta eman zionak euskalduna behar zuen izan. Hemen zegoen itsas teknologiaren gailurra, eta bizpahiru mende zeramatzaten Europako itsas-merkataritza lanak egiten. Espainiar inperioa zabaltzen ari zen orduan, eta euskal azpiegitura guztia oso garrantzitsua izan zen haientzat.\nElkanoren zortzi agiri aurkitu zituzten iaz Aian. Horrek zer ekarpen egin dio historiari?\nElkanori berari egin diote ekarpenik handiena. Elkanok eskuz idatzitako gutun bat aurkitu zuten, eta garai hartan oso pertsona gutxik zekien idazten. Elkano pertsonaia abenturazalea eta ez oso jantzia zela azaldu zuen Canovas del Castillok, irudi hori eman zuen, baina latinez idatzitako testuak utzi zituen hark. Garai hartan, hizkuntza kriptikoa zen latina, eta dokumentu horrek irauli egin du irudi hori. Piramide osoa eraiki behar da, beraz.\nUrteurrena igarota, zer funtzio izan behar luke Mundubira 500: Elkano fundazioak?\nGure historia konplexurik gabe kontatuko bagenu, ikaragarria izango litzateke lorpena, eta horrek ekarriko luke jarraipena. Elkanok martxan jarritako prozesua ez zen amaitu munduari emandako lehenengo biran. 50 bat urte geroago, Andres Urdanetak lortu zuen itzulerako bidea jakitea. Euskal itsas jakintzari esker, edozein lekutara joan eta etorri gaitezke egun. Euskal ekarpenei segika egindakoak dira hegazkinen itzuliak. Munduak ez daki hori, eta, beraz, oraindik ere asko daukagu egiteko.


Ifikles - Wikipedia, entziklopedia askea.\nGreziar mitologian, Ifikles (antzinako grezieraz: Ἰφικλῆς, Iphiklễs) Anfitrion eta Alkmenaren semea eta Heraklesen anaiorde bikia da, denbora batez bere abenturetan lagundu ziona.\nIfikles ez du Homerok aipatzen bere epopeiatan, hauetan, aldiz, Heraklesen jaiotzari buruzko baldintzak bai aipatzen direlarik. Lehen aldiz, Emakume Katalogoan agertzen da, heroiaren anaiorde bezala, Herakles Zeusen seme eta Ifikles Anfitrionena direlarik. Ferezidesek ez du xehetasun gehiagorik ematen, baina, Heraklesen Ezkutuak, seme bat ematen dio, Iolao (beranduago bere osabaren abenturakidea izango dena), eta honela aipatzen du bere patua:\n"(Ifiklesek) bere etxea eta gurasoak utzi zituen, Euristeori erruduna eramateko. Gaixoa! Beranduago sakon auhendatzen du eta bere akatsa deitoratzen du, baina akats hau konponezina da". Heraklesen Ezkutua v. 90-93.\nErreferentzia hau azalezina da, beranduagoko iturriek, Ifikles lagun leiala dela baitiote, bere anaiaren ondoan borroka eginez hila izan zena, ezberdintasun nabarmenak gora-behera. Honela, Pausaniasek, Heraklesen Augias eta eleartarren lehen espedizioan molionidarrek zauritzen dute, gero Feneon, Arkadian hilez. Feneoko biztanleek, urtero, bere hilobiaren gainean, heroi bezala ohoratzen zuten. Aldiz, Diodoro Sikulo eta Apolodorok diotenez, borrokan hiltzen da Heraklesek Lazedemoniako errege den Hipokoonteren hariak zigortzeko egin zuen espedizioan.\nBeste alde batetik, Apolodorok informazio pixka bat gehiago ematen du: Honela, Ifikles adierazten du Kalidongo basurdearen ehiztarien artean. Heroiari, Alkatooren alaba zen Automedusarekin lehen ezkontza bat ematen dio, ezkontza honetatik Iolao jaioko zelarik, eta ondoren, beste ezkontza bat Kreonteren "alabetako gazteena"rekin, Tebasen alde bere anaia Heraklesekin batera borrokatu izanagatik sari bezala. Ezkontza hau jada ziurtatzen zen Moskori ematen zaion Megaran, non, neskatxak, Pirra izena duen.\nOrriaren azken aldaketa: 17 abendua 2020, 18:29.


Ez du etenik Gipuzkoako zahar etxeetako beharginen borrokak. 103 greba egun egin dituzte dagoeneko, eta hamaika mobilizazioren bidez hartu dituzte kaleak. Oraingoan, Zaintza Martxa egingo dute berriro: urriaren 7an hasi eta 18ra arte iraunen du, eta Gipuzkoako 15 herri zeharkatuko ditu. Guztietan mobilizazioak prestatu dituzte.\nDuela bi urte hasi ziren borrokan adinekoen egoizetako Gipuzkoako langileak, lan hitzarmena zela-eta. Oraindik ez dute martxan jarri ELA sindikatuak eta patronalak lan hitzarmenaren inguruan erdietsitako akordioa, eta beharginek Gipuzkoako Foru Aldundiari leporatu izan diote akordioa oraindik indarrean ez egotea. Hala, iazko lanuzte etengabeen ostean, greba-aldi berria hasi zuten iraila erdialdean. Gaur, Oarsoaldean egin dituzte protestak.


Hezkuntza eta soziologia/III. Pedagogia eta soziologia — Wikiteka\nHezkuntza eta soziologia/III. Pedagogia eta soziologia\n< Hezkuntza eta soziologia\n←II. Pedagogiaren izaera eta metodoa Hezkuntza eta soziologia (1922) Émile Durkheim, translated by Paulo Iztueta Armendariz\nIII. Pedagogia eta soziologia IV. Bigarren mailako irakaskuntzaren eboluzioa eta egitekoa Frantzian]]→\n3977Hezkuntza eta soziologia — III. Pedagogia eta soziologiaÉmile DurkheimPaulo Iztueta Armendariz1922\nIII. Pedagogia eta soziologia\nNiretzat ohore handi bat da, eta honen balioa biziki estimatzen dut, katedra honetan adimen argi eta borondate irmoko gizona ordezkatzea, Frantziak berari zor baitio, neurri handi batean, lehen mailako irakaskuntzaren berrikuntza. Badaramatzat hamabost urte gure eskoletako irakasleekin harreman estuan, Bordeleko Unibertsitatean Pedagogia irakasten dudanetik26, hain zuzen, eta oso hurbiletik ikusi ahal izan dut alor honetan egin den lana, zeini Buisson jaunaren izena betiko atxekia geratuko baitzaio27; ezagutzen dut, beraz, lan horren handitasun guztia. Irakaskuntzaren berrikuntza egin zen garai hartan, hori zein egoeratan aurkitzen zen ikustera goazenean, pentsamenduz batez ere, ezinezkoa da ez mirestea lortutako emaitzen garrantzia eta egindako aurrerapenen lastertasuna. Eskolak biderkatuak eta materialki eraldatuak, metodo arrazoizkoak lehengo rutina zaharkituen ordez ezarrita, pedagogi gogoetari emandako egiazko bultzada, ekimen guztiek izandako kinada orokorra, guzti honek osatzen du, ziurki, gure nazio-hezkuntzaren historian inoiz eman den iraultzarik handi eta egokienetako bat. Zientziarentzat, bada, benetan abagune aproposa izan zen Buisson jaunak, bere egitekoa bukatutzat emandakoan, bere zeregin itogarriak alde batera utzi eta bere berdingabeko esperientziaren emaitzak irakaskuntzaren bidez jendeari jakinarazi zizkion hura. Gauzen hain praktika hedatua zeukana izaki eta, gainera, filosofia zabal eta aldi berean zuhur eta berritasun guztien jakingura batek argitua, ezinbestekoa zen haren hitzek itzala izatea eta bere inguruan zeukan ohore morala eta kausa handi guztietan eman zuen laguntzen oroitzapena oraindik gehiago nabarmentzea, Buisson jaunak kausa horien alde bere bizitza osoa eskaini baitzuen.\nNik ezin dizuet eskaini trebetasun berezi-berezi horren antzekorik ezer. Beraz, biziki beldurtua sentitu beharko nuke nire eginkizunak berekin daramatzan zailtasunen aurrean; hain arazo konplexuak adimen desberdinek, eta ikuspuntu desberdinetatik, balioski azter ditzaketela jakiteak, ordea, lasaitu egiten nau. Soziologoa izaki, bereziki soziologo naizen aldetik mintzatuko natzaizue hezkuntzaz. Bestalde, gisa honetara jokatzeak ez dakar, gauzak ikusi eta azaltzeko orduan, beroriek desitxuratzeko inolako arriskurik; alderantziz, konbentzituta nago ez dagoela beste metodo egokiagorik horien egiazko izaera agerian jartzeko. Pedagogi gogoeta ororen postulatutzat daukat, hain zuzen, hezkuntza, bere jatorrien nahiz zereginengatik, oroz gainetik izaki soziala dela eta, ondorioz, Pedagogiaren Soziologiarekiko menpekotasuna beste edozein zientziarekikoa baino estuagoa dela28. Irizpide hau izango baita nire ikastaroa gidatuko duena, jadanik beste Unibertsitate batean emandako ikastaroan halaxe izan zen bezala, iruditu zait komeni zela zuekiko lehen harreman honetaz baliatzea hura bistaratu eta zehazteko ondoko aplikazioak hobeto segi ahal ditzazuen. Ezin da frogapen argi eta garbirik eman ikasgai bat bakarrean. Hain orokorra den eta hain eragin hedatuak dituen printzipio bat ezin da egiaztatu pausoka ez bada, gertakarien xehetasunean barneratuz eta printzipio hori nola aplikatzen den ikusten den heinean. Hori bai, oraintxe bertan egin daitekeena zera da: zuei halako azalpen orokor bat eman; ikerketaren hasieratik bertatik, behin-behineko presuntzio gisa eta egin beharreko egiaztapenen bermepean, hori onartzera bultzatzen gaituzten arrazoi nagusiak aipatu; azkenik, horren norainokoa eta aldi berean mugak zedarritu. Hauxe izango da lehen ikasgai honen muina.\nGuztiz beharrezkoa da oraintxe bertan zuek jakinaren gainean jartzea oinarrizko axioma honi buruz, gehienek ez bait dute onartzen. Azken urte hauek arte -eta salbuespenak eskuko behatzekin konta daitezkeenak dira29- ia pedagogo moderno guztiak bat zetozen hezkuntza oroz gainetik gauza indibiduala zela esaten eta, ondorioz, Pedagogia soilki Psikologiaren korolario arartegabeko eta zuzenekotzat ematen. Kantentzat bezala Millentzat ere, Herbartentzat zein Spencerrentzat, hezkuntzaren helburua izango litzateke, batez ere, gizabanako bakoitzean giza espeziearen -zentzu orokorrean hartuta- atributu eraikitzaileak gauzatzea eta horiek haiengan ahalik eta perfekziorik handienera eramatea. Egia nabaritzat jotzen zen bazela hezkuntza bat, eta bakarra bera, beste guztiak baztertuta, gizaki guztiei, hauen baldintza historikoak eta sozialak nolanahikoak direlarik ere, indiferenteki dagokiena; ideal abstraktu eta bakar horixe zen, hain zuzen, hezkuntzaren teorilariek zehaztu asmo zutena. Onartutzat ematen zen giza izaera bat bakarra dela eta, beraz, horren formak eta propietateak determinagarriak direla behin-betiko; honela mugatutako giza izaeraren baitan hezigintza nola egin behar den aztertzera mugatzen zen pedagogi arazoa. Dudarik gabe, inork ez du sekula pentsatu izan gizakia hastapenetik, bizitzara datorren unetik, izan daitekeen eta izan beharko lukeen guztia denik. Gauza nabariegia da gizakia pixkanaka-pixkanaka doala eratuz, jaiotzean hasi eta heldutasuna lortu arte bukatzen ez den eboluzio luze baten joanean. Baina pentsatzen zen eboluzio horrek birtualtasunak gauzatu, haurraren gorputz eta adimenezko organismoan zeuden ezkutuko indarrak, guztiok aldez aurretik itxuratuak, argitara atera besterik ez dituela egiten. Hezitzaileak, bada, izadiaren lanari ez lioke deus funtsezkorik erantsiko. Ez luke deus berririk sortuko. Hezitzailearen egitekoa ez litzateke besterik izango, lehendik badiren birtualtasun horiek, alferrik geldi egotearen ondorioz, enultzetik eta alferrikaltzetik babestea baino, edo galeraztea horiek desbidera daitezen beren ohizko kausetatik, edo gara daitezen mantsoegi. Horrela, bada, leku-denboren baldintzek eta gizarte-ingurunea aurkitzen deneko egoerak interes guztia galtzen dute Pedagogiarentzat. Gizakiak bere baitan baitaramatza bere garapenaren haziak oro, bera da, eta bera bakarrik, behatu behar dena, garapen hori zein zentzutan eta zein eratan zuzendu behar den erabakitzeko orduan. Axola duena da jakitea zein diren gizakiaren sortzetiko ahalmenak eta zein den hauen izaera. Eta gizaki indibiduala zer den deskribatu eta esplikatzea helburutzat daukan zientzia, hain zuzen, Psikologia da. Badirudi, beraz, aski dela bera pedagogoaren beharrak oro asetzeko.\nZoritxarrez, hezkuntzaren kontzeptu hau erabateko kontraesanean aurkitzen da historiak erakusten digun guztiarekin: izan ere, ez da herririk hori inoiz praktikan jarri izan duenik. Hasteko, esan behar da giza genero guztiarentzat unibertsalki baliozkoa den hezkuntzarik ez dela, izan, zeren, nolabait esateko, ez baita ezein gizarterik ematen pedagogi sistema desberdinak koexistitzen eta paraleloan funtzionatzen ez dauzkanik. Gizartea kastaz eratuta badago, hezkuntza aldatu egiten da kasta batetik bestera; patrizioena ez zen plebeiuena bezalakoa, ezta Brahmanena Sudrarena bezalakoa ere. Era berean, Erdi Aroan, alde handia zegoen, batetik, zalduneriako arte guztietan ikasitako zerbitzari gazteak hartzen zuen kulturaren eta, bestetik, kontuak, kantuan eta gramatikan hastapeneko gai batzuk ikastera bere parrokiako eskolara joaten zen bilauaren artean. Gaur egun ere, ez al dugu ikusten hezkuntza nola aldatzen den gizarte-klaseen edo bizitegi-zonen arabera? Hirian ematen dena eta landako jendeak hartzen duena ez dira gauza bera, berdinak ez diren bezala burgesarena eta langilearena. Esango da, agian, antolakuntza hau ez dela moralki justifikagarri eta, beraz, hori desagertzera kondenatua dagoen gerakin bat besterik ez dela? Erraza da tesi hau defendatzea. Gauza nabaria da gure haurren hezkuntzak ez lukeela egon behar hemen edo han, guraso hauetatik eta beste horietatik, jaioarazten dituen ausaren menpean. Hala ere, gure garaiko kontzientzia moralak lortuko balu ere berak puntu honetan desiratzen duena, hezkuntza ez litzateke horregatik uniformeago egingo. Nahiz eta haur bakoitzaren karrera, neurri handi batean, gizarte-herentzia itsu batek predeterminatuta egon, lanbideen desberdintasun moralak pedagogi desberdintasun handia ekarriko luke bere atzetik. Hain zuzen ere, lanbide bakoitzak gaitasun zehatz eta ezagutza bereziak eskatzen dituen esparru sui generis bat osatzen du, non ideia, ohitura eta gauzak ikusteko era jakin batzuk nagusitzen baitira; haurrak prestatuta egon behar baitu gero berak bete behar duen funtziorako, gertatzen da hezkuntza, behin adin batera helduz gero, ezin dela berbera izan hura aplikatzen zaien ume guztientzat. Arrazoi hori dela bide, ikusten dugu herri zibilizatu guztietan hezkuntzak gero eta gehiago desberdinduz eta espezializatuz joateko joera duela; eta espezializazio hau gero eta lehenago ematen hasi da. Honek dakarren heterogenotasuna ez da oinarritzen, arestian aipatzen genuen hura bezala, bidegabeko desberdintasunen gainean; baina, ez da horregatik txikiagoa. Hezkuntza erabat homogeno eta berdinzalea aurkitzeko, gizarte prehistorikoetaraino joan beharko litzateke, horietan ez bait zen ematen inolako desberdintasun-motarik; nolanahi ere, gizarte-mota horiek ez dira, izan, une historiko bat besterik gizadiaren historian.\nBeraz, gauza jakina da hezkuntza berezi hauek ez daudela inola ere helburu indibidualen arabera antolatuta. Dudarik gabe, batzuetan gertatzen da horiek ondoriotzat gaitasun bereziak garatzen dituztela gizabanakoarengan, honen baitan ezkututaturik eta kanpora noiz agertuko zai zeudenak: zentzu honetan, bai, esan daiteke gaitasun horiek lagungarri zaizkiola bere izaera gauzatzeko. Baina guk badakigu hain hertsiki mugatutako bokazio horiek zeinen apartekoak diren. Gehienetan, gure izakera intelektual edo moralak ez gaitu predestinatu zeregin oso jakin baterako. Tarteko gizakia oso molderraza izaten da; lan arras desberdinak egiteko berdin erabil daiteke. Beraz, baldin espezializatzen bada, eta espezializatu ere honetan beste hartan baino areago, ez du horrela egiten bere barruko arrazoiek eraginda, ez da hartaratzen bere izaerari darizkion beharrek bultzatuta. Gizartea da, hain zuzen ere, iraun ahal izateko, lana bere partaideen artean zatitu beharrean aurkitzen dena, eta zatitu ere, modu batera eta ez bestera. Horregatik, bere eskuz prestatzen ditu, hezkuntzaren bidez, berak behar dituen langile espezializatuak. Beraz, hezkuntza horrela desberdinduz etorri bada, gizartearentzat eta, orobat, gizartearengatik izan da.\nBada oraindik gehiago. Kultura espezializatu horrek ez gaitu nahitaez giza perfekziora hurbiltzen, ezta pentsatu ere; aitzitik, halako gainbehera partzial bat badakar, eta hori gizabanakoaren berezko aurrejoerekin adostasunean aurkitzen dela kontuan izaki. Izan ere, ezin ditugu garatu behar den indarrarekin geure zeregin espezifikoak inplikatzen dituen ahalmenak, besteak ihardungabezian moteltzen utzi gabe eta, ondorioz, gure izatearen zati bati uko egin gabe. Adibidez, gizakia, gizabanako den aldetik, ez da gutxiago esku-lanean buru-lanean baino. Areago oraindik, beste ezer baino lehen, izaki biziduna baita eta bizitza ere ekintza baita, ahalmen aktiboak, agian, funtsezkoagoak zaizkio besteak baino. Eta hala ere, gizarteen bizitza intelektualak garapen-maila jakin bat lortzen duen unetik aurrera, badira, eta nahitaez izan behar, bizitza horretara osoki emanda daudenak, pentsatu beste ezer egiten ez dutenak. Beraz, pentsamendua ezin da garatu mugimendutik libratuz ez bada, bere baitan bilduz ez bada, horretara dedikatzen den subjektua ekintzatik aldenduz ez bada. Honela sortzen dira izaera osatugabe horiek, beren ihardueraren indar guztiak, nolabait esateko, gogoeta bihurtuta dauzkatenak; izaera horiek, nahiz eta zenbait alderditatik begiratuta puntamotz iruditu, ezinbestekoak dira aurrerapen zientifikorako. Gizatasunari buruzko azterketa abstraktuak ez zuen sekula posible egingo aurrikustea gizakiaren esentzia omen zena modu horretara alda zitekeela, eta aldaketa baliotsu horiek prestatzeko hezkuntza beharrezkoa zela.\nDena den, nolanahikoa delarik ere hezkuntza berezien garrantzia, ezin da ukatu horiek ez dutela osatzen hezkuntza guztia. Esan ere esan daiteke ez direla aski beren buruentzat ere; horiei nonnahi behatzen zaielarik ere, ez dira desberdintzen beren artean halako puntu batera heldu arte, eta handik aurrera nahastu egiten dira. Oinarri komun batean finkatzen dira guztiak. Izan ere, herri guztiek dituzte halako ideia, sentimendu eta praktika jakin batzuk, hezkuntzak ume guztiei bereizgabeki, zein gizarte-mailatakoak diren kontuan hartzeke, gogoan sarrarazi behar dizkietenak. Areago oraindik, hezkuntza komun hauxe da egiazko hezkuntzatzat hartu ohi dena. Zentzu hertsian, badirudi bera dela horrela izendatzea merezi duen bakarra. Beste guztien gainetik, nolabaiteko lehentasuna aitortzen zaio. Beraz, batez ere horri buruzkoa da axola zaiguna jakitea, galdetuz, esaten den bezala, ea hori gizakiaren nozioan erabat inplikaturik dagoen ala ez, eta hori honetatik ondorioz atera daitekeen ala ez.\nEgia esan, arazoa ez da planteatzen, historiak ezagutzera ematen dizkigun hezkuntza-sistemen puntu guztiei buruz. Hauek hain garbiki daude lotuak gizarte-sistema jakinei, ezin bait dira banandu. Zeuzkaten desberdintasunengatik patrizioak eta plebeiuak bananduta zeuden arren, Erroman hezkuntza komuna zen erromatar guztientzat eta erromatarra izatea zen, hain zuzen, hezkuntza hura funtsean ezaugarrritzen zuena. Hiriaren antolakuntza osoa inplikatzen zuen eta, aldi berean, horren oinarria osatzen. Eta Erromaz dioguna berdin-berdin esan daiteke beste gizarte historiko guztiengatik. Herri bakoitzak izaten du bere-berea duen hezkuntza, eta bera definitzeko bere antolakuntza moral, politiko eta erlijiosoak bezalaxe balio duena. Bere fisionomiaren elementuetako bat da. Horra hor zergatik aldatu den hezkuntza hain harrigarriro denboretan zehar eta herrien arabera; horra hor zergatik, hemen, hezkuntzak ohitzen duen gizabanakoa bere nortasuna osoki Estatuaren eskuetan uztera eta beste herri batean, aldiz, izaki independente, bere portaera propioaren legegile bihurtzera bultzatzen duen; horra hor zergatik zen hori aszetikoa Erdi Aroan, liberala Errenazimentuan, literarioa xviii. mendean, zientifikoa gaur egun. Ez da horrela gertatu, aberrazio-sail batek eraginda eta gizakiek beren gizaki-izateaz eta beren premiez oker pentsatu dutelako, beren premiak aldatu egin direlako baizik, eta aldatu dira, hain zuzen, giza premiei agintzen dieten gizarte-ezagutzak lehengo berdinak ez direlako.\nBaina, ohargabeko kontraesan baten ondorioz, iraganari buruz erraz onartzen dena, ezin da onartu orainari eta, areago oraindik, etorkizunari buruz. Mundu guztia prest dago onartzeko Erroman, Grezian eta, greziarrak eta erromatarrak egitea zela hezkuntzaren helburu bakarra eta, ondorioz, erakunde politiko, moral, ekonomiko eta erlijiosoek osatutako multzo guztiarekin solidarioa zela. Baina atsegin zaigu sinestea gure hezkuntza modernoak ihes egiten duela lege komunetik eta, hemendik aurrera, horrek gizarte-kontigentziekiko duen menpekotasuna ez dela hain zuzenekoa izango eta, gainera, etorkizunean horietatik erabat askatzera deituta dagoela. Ez al gara, bada, behin eta berriro errepikatzen ari gure seme-alabak gizon-emakume egin nahi ditugula, baita hiritar egin baino lehen ere, eta ez al dirudi, apika, gure gizaki-izatea berez dagoela babestuta eragin kolektiboetatik, logikaz hura hauek baino lehenagokoa delako?\nEta, hala ere, ez al litzateke mirari-antzeko zerbait izango hezkuntza honek, mendeetan zehar eta gizarte-eragin guztietan gizarte-erakunde baten ezaugarri guztiak eduki eta gero, izaeraz hain errotik aldatu izana? Horrelako eraldakuntzak are harrigarriagoa dirudi oraindik ohartzen garenean hori egin izan zen garaia izan zela, hain zuzen, hezkuntza egiazko zerbitzu publiko bihurtu zen unea: izan ere, joan den mende-bukaeratik aurrera, ez Frantzian bakarrik, Europa guztian ere bai, hezkuntzak Estatuaren kontrol eta zuzendaritzapean gero eta zuzeneanago jartzeko joera ageri du. Dudarik ez da hezkuntzak lortu nahi dituen helburuak egunetik egunera gero eta aldenduagotzen ari direla baldintza lokal edo etnikoetatik, lehen ezaugarri bereizgarri izan ziren horietatik; hauek orokorrago eta abstraktuago bilakatzen dira. Funtsean, ordea, ez dute kolektibotasun gutxiago. Horiek ezartzen dizkiguna ez al da, bada, kolektibitatea? Ez al gaitu berak gure umeengan lantzera behartzen, hauek beste gizaki guztiekin komunean dituzten kualitateak? Gehiago oraindik. Kolektibitateak, iritziaren bidez, ez bakarrik egiten du gugan presio morala honela geure hezitzaile-betebeharrak uler ditzagun, baizik eta, hain garrantzi handia ematen die horiei, ezen, gogorarazi berri dudan bezala, bera baita eginkizunaz arduratzen dena. Usmatzen erraza denez, arazo horretaz hainbeste arduratzen bada, seinale hartaz interesatuta dagoela. Izan ere, giza kultura sakon batek, eta honek bakarrik, eman diezaieke gizarte modernoei berauek behar dituzten hiritarrak. Europako herri nagusienetako bakoitzak lurralde-hedadura handia hartzen duelako, beren populazioa oso arraza desberdinez osatua dutelako, lana azkengabe zatitzen delako, horiek osatzen dituzten gizabanakoak hain dira desberdinak batzuk besteetatik, ezen beren artean ez bait dute ia batere komunik, salbu eta gizaki-izatea, bere orokortasunean. Beraz, edozein gizarte-adostasunerako ezinbestekoa den homogenotasunik ez dezakete gorde beren artean, elkarren artean ahalik eta antzekoenak izateko baldintzapean ez bada, eta izan ere antzekoa duten alderdi bakarraren bidez, hots, guztiak gizaki izatearen bidez. Bestela esanda, hain gizarte desberdinetan, praktikan ezin da egon giza tipo orokorraz gain beste tipo kolektiborik. Demagun bere orokortasunetik zerbait galtzen duela, antzinako partikularismora zertxobait itzultzearen aurrean amore ematen duela, eta ikusiko dugu nola Estatu handi horiek zatikatzen diren hainbat talde txikitan eta nola desegiten diren. Honela, bada, gure pedagogi ideala gure gizarte-egituraren bidez esplikatzen da, greziarren eta erromatarrena beren hiri-antolakuntzaren bidez baizik ezin interpreta zitekeen bezala. Gure hezkuntza modernoak hertsiki nazionala izateari utzi badio, nazio modernoen eraikuntzara jo behar da horren arrazoi bila.\nEta hau ez da guztia. Ez da izan gizartea bakarrik giza tipoa eredu-mailara jaso duena, hori erreproduzitzen ahalegindu behar baitu hezitzaileak, baizik eta gizartea bera da, halaber, hura moldeatzen duena, eta moldeatu bere premien arabera. Izan ere, errore bat da pentsatzea giza premia erabat emana dagoela gizakiaren berezko eraketan, eta aski dela hemen hura aurkitzea behaketa metodikoaren bidez, nahiz eta gero hura irudimenarekin behar dugun apaindu eta adimenarekin eraman, bertan aurkitzen diren haziak oro beren garapen-puntu goreneraino. Hezkuntzak gugan gauzatu behar duen gizakia, ez da naturak berak egin bezalako gizakia, gizarteak nahi duen bezalakoa baizik; eta honek nahi du bere barne-ekonomiak eskatzen duen bezalakoa. Honek frogatzen duena da, hain zuzen, gizakiari buruzko ikuspegia aldatuz etorri dela gizarteen arabera. Izan ere, antzinakoak ere, seme-alabak gizaki egiten zituztelakoan zeuden, guk hala uste dugun bezala. Arrotza beren antzekotzat hartu ezinik bazeuden, hori zen haientzat beren hiriko hezkuntzak bakarrik egin zitzakeelako egiazko gizaki, hitzaren zentzu hertsian. Gertatzen zena da haiek gizadia beren modura ulertzen zutela, jadanik gurea ez den modura. Gizartearen antolakuntzan gertatzen den muntazko edozein aldaketak, kontrakarrean, munta bereko aldaketa ekartzen du gizakiak bere buruaz egiten duen ideia mailan. Ikusirik, gero eta konkurrentzia handiagoaren eraginez, gizarte-lana areago zatituz datorrela, langile bakoitzaren espezializazioa, aldi berean, nabariago eta goiztarragoa dela, hezkuntza komunak besarkatzen duen gauzen zirkuluak nahitaez murriztu beharra dauka eta, ondorioz, giza tipoa pobretu egingo da ezagutzen mailan. Oraindik aspaldi ez dela, kultura literarioa giza kultura osoaren oinarrizko elementutzat hartzen zen; gaur, berriz, gero eta gehiago agian, espezializazio bat gehiago besterik ez da izango. Era berean, egia bada ere gure ahalmenen artean badela onarturiko hierarkia bat, horietako batzuei halako nagusitasun bat egozten diegula eta, arrazoi horregatik, besteak baino gehiago landu behar ditugula, ez da egia, ordea, duintasun hori intrintsekoa dutenik, izadiak berak emana dutenik, betidanik, maila goren hori; aitzitik, horiek gizartearentzat balio garaiagoa dutelako gertatzen da horrela. Honela, balio-eskala nahitaez aldatuz baitator gizarteekin batera, hierarkia hori ez da inoiz berbera izan historiaren bi une desberdinetan. Atzo, kuraia zen lehen mailan zegoena, bertute militarrak inplikatzen dituen ahalmen guztiekin; egun, pentsamendua eta gogoeta dira; bihar, agian, gustu-finezia izango da, arte-gauzetarako sentiberatasuna. Honela, bada, nola orain hala lehen, gure pedagogi ideala, baita bere xehetasunik txikienetan ere, gizartearen lana da. Bera da guk izan behar dugun gizakiaren irudia marrazten duena, eta irudi horretan datoz isladaturik gizartearen antolakuntzari buruzko berezitasun guztiak.\nLaburtuz, hezkuntzak ez dauzka helburu bakar edo nagusitzat gizabanakoa eta beronen interesak; aitzitik, bera, batipat, helpide bat da, zeinaren bidez gizarteak etengabe berritzen baititu bere existentziaren baldintzak. Gizartea ezin da bizi bere partaideen artean homogenotasun aski ez badauka. Hezkuntzak betikotu eta sendotu egiten du homogenotasun hori, aldez aurretik finkatuz umearen adimenean bizitza kolektiboak suposatzen dituen oinarrizko antzak. Baina, bestalde, nolabaiteko desberdintasunik gabe, ezinezkoa izango litzateke lankidetza guztia. Hezkuntzak, bere baitan desberdinduz eta espezializatuz, beharrezko desberdintasun horren iraupena segurtatzen du. Ikuspegi hauetako batetik nahiz bestetik begiratuta, bada, hezkuntza belaunaldi gaztearen gizarteratze metodikoan datza. Esan daiteke, gutako bakoitzarengan bi izaki daudela, eta abstrakzioz izan ezik banandu ezin badira ere, oso desberdinak direla elkarren artean. Bata gure buruari eta gure bizitza pertsonaleko gertaerei baizik ez dagozkien egoera mental guztiek osatzen dutena da; hori izaki indibiduala dei daiteke. Bestea, berriz, ideia, sentimendu eta ohituren sistema bat da, eta hauek gure baitan adierazten dute, ez gure nortasuna, gu partaide gaituen taldearena edo gaituzten talde desberdinena baizik; horrelakoak dira erlijiozko sinesteak, sinesteak eta praktika moralak, tradizio nazionalak edo profesionalak, edozein motatako iritzi kolektiboak. Horien multzoak osatzen du izaki soziala. Izaki hori gutako bakoitzarengan eratzea da, hain zuzen, hezkuntzaren helburua.\nBestalde, horrela agertzen dira argienik hezkuntzaren egitekoaren garrantzia eta horren ekintzaren ugalkortasuna. Izaki sozial hori, alabaina, ez dator emana gizakiaren jatorrizko eraketan eta ez da berezko garapen baten emaitza ere. Gizakiak ez zekarren, berez, disziplina politiko batera makurtzeko, arau moral bat errespetatzeko, norbere burua eskaini eta sakrifikatzeko joerarik. Geure jatorrizko izaeran ez geneukan guk deus derrigor aurrez bultza gintzakeenik ez gizartearen ezaugarri sinboliko diren dibinitateen zerbitzari izatera, ez horiei kultu ematera, ezta horien ohoretan gorabeherak pairatzera ere. Gizartea bera izan da, eratuz eta gogortuz joan ahala, bere baitatik atera dituena indar moral izugarri horiek, horien aurrean gizakiak bere gutxiagotasuna aitortzen zuelarik. Beraz, baldin eta alde batera uzten badira herentziari egotz dakizkiokeen joera ilun eta ez-ziur batzuk, haurrak, bizitzara datorrenean, ez du ekartzen bere izaera indibiduala besterik. Belaunaldi berri bakoitzean, bada, gizartea ia ohol soil baten aurrean aurkitzen baita, hutsetik abiatuz eraiki beharra dauka horren gainean. Horregatik, ahalik eta bide bizkorrenak erabiliz, jaioberria den izaki egoista eta asozialari beste bat gainezarri behar zaio, bizitza moral eta soziala eramateko gauza izango dena. Horra hor zein den hezkuntzaren zeregina! Berehala ohartzen gara horren handitasun guztiaz. Hura ez da mugatzen organismo indibiduala garatzera, honen izaerak markatutako zentzuan, ezta argitara ateratzeko zain dauden ezkutuko indarrak bistaratzera ere. Hezkuntzak gizakiarengan gizaki berri bat sortzen du eta hau gugan dauzkagun zera jatorrenekin, eta bizitzari balioa eta duintasuna ematen dizkioten zera guztiekin osatua dago. Bertute sortzaile hau, bestalde, giza hezkuntzaren pribilegio berezi bat da. Arras bestelakoa da animaliek hartzen dutena, baldin eta horrela izenda badaiteke ikasketa progresiboa, beren gurasoengandik hartzen dutena. Jakina, animaliak ezkutuan daramatzan sen batzuen garapena bizkor daiteke, baina horrek ez dio bizitza berri baterako sarbiderik ematen. Funtzio naturalen jokua errazten du, baina ez du deus sortzen. Amak erakutsita, kumeak badaki lehenago hegaldatzen edo bere habia lehenago egiten; baina, egiazki, ez du ia deus ikasten bere esperientzia pertsonalaren bidez aurkitzen duenetik aparte. Gertatzen dena da animaliak edota sozietate-egoera orotatik at bizi direla, edota sozietate aski sinpleak eratzen dituztela, senezko mekanismo batzuei esker funtzionatzen dutenak eta indibiduo bakoitzak bere jaiotzatik jadanik eratuta dakartzanak. Hezkuntzak, bada, ez dio ezer funtsezkorik eransten naturari, zeren hau bere buruaz baliatzen baita, bai taldearen bizitzari dagokionez eta bai hertsiki indibiduoari dagokionez. Gizakiaren baitan, alderantziz, gizarte-bizitzak suposatzen dituen edozein motatako gaitasunak konplexuegiak dira, nolabait esateko, gure ehunetan mamitzeko eta aurrejoera organikoen itxurapean gauzatzeko. Hortik ondorioz ateratzen da gaitasun horiek ezin direla transmititu belaunaldiz belaunaldi herentziaren bidez. Transmisioa hezkuntzaren bidez egiten da.\nHainbat gizartetan aurkitzen den zeremonia batek agerian jartzen du giza hezkuntzaren ezaugarri bereizgarri hori eta erakusten du, gainera, gizakiak oso goiz izan zuela horren kontzientzia. Iniziazio-zeremonia da. Hezkuntza bukatutzat ematen denean ematen da hori; areago oraindik, gehienetan, azken aro bat ixten du, eta hauetan zaharrek gaztearen instrukzioa osoki burutzen dute erakusten dizkiotelarik tribuaren sinesterik oinarrizkoenak eta erritorik sakratuenak. Hori bukatu eta gero, hortik pasatu den subjektuak maila bat hartzen du gizartean; utzi egiten du emakumeen mundua, horien artean pasatu baitu bere haurtzaro osoa; une honetatik aurrera, gerrarien artean dagokion lekua betetzen du; aldi berean, bere sexuaren kontzientzia hartzen du eta, harez gero, horren eskubide eta betebehar guztiak ditu. Gizaki eta hiritar bihurtzen da. Beraz, herri guzti horietan orokorki zabaldutako ustea da iniziatua, iniziatua izate hutsagatik, gizaki osoro berri bilakatzen dela; nortasunez aldatzen da, beste izen bat hartzen du, eta oso gauza jakina da izena ez dela hartzen orduan hitzezko zeinu soil gisa, pertsonaren oinarrizko elementu gisa baizik. Iniziazioa bigarren jaiotze bat bailitzan hartzen da. Eraldaketa hori, jatorrizko izpiritua sinbolikoki bururatzen du eta uste du printzipio izpiritual bat, arima-mota berri bat, haragitzen dela gizabanakoarengan. Baina sineste honetan kontuan hartzen ez badira berori biltzen duten forma mitikoak, sinbolo horren pean aurkitzen den ideia, erdikusita dagoena, ez ote da, agian, hezkuntzak gizakiaren baitan izan duen ondorioa izaki berri baten sortzea izan dela? Izaki soziala da hori.\nHala ere, batzuek esango duten bezala, baldin eta pentsa badaiteke, kualitate hertsiki moralak, gizabanakoari gabeziak ezartzen dizkiotelako eta horren berezko erreakzioak dorpetzen dituztelako, gure baitan ezin direla piztu kanpotik eragindako ekintza baten bidez izan ezik, ez ote legoke besterik, gizakiarentzat interesgarri litzakeenik eta senez bilatuko lukeenik? Honelakoak dira adimenaren kualitate desberdinak, bere portaera gauzen izaerara hobeto moldatzeko ahalbidea ematen diotenak. Honelakoak dira, orobat, kualitate fisikoak eta organismoaren indar eta osasunean parte hartzen duten guztiak. Hauentzat, bederen, badirudi hezkuntzak, horiek garatzean, hauxe besterik ez duela egiten: naturaren garapenaren beraren bila joan, gizabanakoa honek berez bilatzen duen perfekzio-egoera erlatibo batera eraman, nahiz eta berori azkarrago lor dezakeen gizartearen laguntzari esker. Baina benetan argi dagoena da, itxurek besterik diruditen arren, hemen bezala beste alorretan, hezkuntzak, bereziki, gizarte-premiei erantzuten diela, badirela kualitate horiek inola ere landu ez dituzten gizarte batzuk eta, nolanahi ere, horiek, gizarteen arabera, oso desberdinki ulertu izan direla. Asko falta da herri guztiek kultura sendo baten abantailak onar ditzaten. Zientzia, izpiritu kritikoa, gaur egun hain gora dauzkagunak, luzaro auzitan jarriak izan dira. Ez al dugu ezagutzen, bada, izpirituz pobreak zorionekoak zirela aldarrikatu zuen doktrina handi hura? Ez da sinestu behar, ezta urrik eman ere, jakintzarekiko indiferentzia hori gizakiei artifizialki, hauen izaera garbiki hautsiz, inposatua izan zaienik. Berez, ez zuten sentitzen orduan zientziarekiko inolako egarririk, berek osatzen zituzten gizarteek inolako zientzi beharrik sentitzen ez zutelako, hain zuzen. Bizi ahal izateko, tradizio bortitz eta errespetatuak behar zituzten, batez ere. Tradizioak, alabaina, pentsamendua eta gogoeta esnatu ez, baizik eta horiek baztertzeko joera izaten du. Gauza bera gertatzen da kualitate fisikoekin ere. Gizarte-inguruneko egoerak kontzientzia publikoa aszetismora makurtzen badu, hezkuntza fisikoa bigarren mailan baztertua geratuko da. Hauxe gertatu zen, gutxi-gorabehera, Erdi Aroko eskoletan. Era berean, eta iritzi-korronteen arabera, hezkuntza hori bera zentzu arras desberdinetan ulertuko da. Espartan, horren helburua zen, batez ere, muskuluak sendotzea nekea jasateko; Atenan, begientzat gorputz miresgarriak sortzeko bide bat zen; zaldunen garaian, gerrari arin eta zimelak heztea eskatzen zitzaion; gaur egun, horren xedea soilki higienikoa da eta, batez ere, kultura intelektual biziegi baten ondorio arriskutsuei eusteaz arduratzen da. Honela, lehen begiratuan, berez hain desiragarriak diruditen kualitate horien bila ere gizakia ez da abiatzen gizarteak hartaratzen duenean baino, eta bilatu ere beronek agintzen dion eran bilatzen ditu.\nIkus dezakezuenez, Psikologia, bakarka hartuta, ez da beharbesteko baliabidea pedagogoarentzat. Hasieran esaten nizuen bezala, gizartea ez da soilki gizabanakoari, honek hezkuntzaren bidez bete behar duen ideala markatzen diona; areago oraindik, gizabanakoaren izatean ez dago joera determinaturik, ideal horretarako lehen desira gisa funtzionatuko lukeen egoera jakinik, horren aurrez emandako barne-forma gisa ikus daitekeenik. Ez da dudarik badirela gure baitan jarrera oso orokorrak eta hauek gabe, noski, ez litzatekeela ideal hori egingarri izango. Gizakiak sakrifikatzen ikas badezake, esan nahi du ez zaiola gaitasunik falta sakrifikatzeko; zientziaren disziplinapean sartzeko gai izan bada, horrek esan nahi du, hori ez zela berari ez zegokion zerbait. Unibertsoaren partaide izate hutsak gu baino haragoko beste zerbaitetara garamatza; honela, bada gugan lehen inpertsonaltasun bat desinteresera prestatzen duena. Orobat, pentsatu egiten dugulako, honegatik bakarrik halako joera bat sentitzen dugu jakiteko. Baina alde handia dago, batetik, kontrako aurrejarrera-mota guztiekin nahasian dauden aurrejarrera ilun eta nahasi horien artean eta, bestetik, gizartearen eraginez horiek hartzen duten itxura hain mugatu eta hain bereziaren artean. Azterketa zorrotzenari ere ezinezkoa egiten zaio aldez aurretik hautematea hazi nahasi-mahasi horietan, zer izan litezkeen horiek kolektibitateak ernalduz gero. Kolektibitatea ez da mugatzen haiei falta zitzaien maila ematera bakarrik; zerbait gehiago ere eransten die. Bere indar propioa txertatzen die eta honi esker eraldatu egiten ditu eta hortik hasieran ez zeuden emaitzak ateratzen ditu. Honela bada, kontzientzia indibidualak guretzat inolako misteriorik izango ez balu ere, Psikologia zientzia osoa balitz ere, honek ez luke jakingo hezitzaileak zein helburutara jo behar duen esaten. Soziologiak bakarrik lagun diezaguke edo hori ulertzen, hori gizarte-egoerei lotuz, hauen menpe baitago eta hauen adierazle baita, edo hori aurkitzen, kontzientzia publikoak, asaldatuta eta nahasita dagoenean, zer izan behar duen ez dakienean.\nAlabaina, Soziologiaren egitekoa nagusia bada ere hezkuntzak lortu beharreko helburuak mugatzerakoan, garrantzi bera ote du helpideak aukeratzeari buruz?\nHemen ez da inolako zalantzarik Psikologiak bere eskubideak hartzen dituela. Baldin eta pedagogi idealak batipat gizarte-beharrak adierazten baditu, hori ezin da gauzatu, ordea, gizabanakoengan eta berauengatik ez bada. Izpirituaren ikusmolde soila baino beste zerbait gehiago, gizarteak bere partaideei ematen dien agindu huts bat baino zerbait gehiago izan dadin, umearen kontzientzia hartara moldatzeko formula aurkitu behar da. Kontzientziak, bada, bere lege propioak ditu, hauek aldatzeko ezagutu egin behar dira, baldin eta haztamu enpirikoak ahalik eta gehiena kendu nahi badira bederen, horiek ahal den gehiena murriztea baita, hain zuzen, Pedagogiaren helburua. Iharduera zentzu jakin batean gararazteko, jakin behar da, orobat, zein diren hori mugitzen duten baliabideak eta zein den hauen izaera; izan ere, baldintza hau bete ondoren aplikatu ahal izango da, kausa ezagutuz, hari dagokion ekintza. Zein da arazoa, adibidez, aberriarekiko maitasuna piztea, ala gizadiaren zentzua piztea? Joerak, ohiturak, desirak, hunkipenak, etab. deitzen diren fenomeno-multzoari buruz, horiek pairatzen dituzten baldintza desberdinei buruz, horiek umearengan hartzen duten formari buruz, guzti hauetaz eduki ditzakegun nozioak zenbat eta osoago eta zehatzagoak izan, orduan eta hobeto jakingo dugu bideratzen ikasleen sentikortasun morala zentzu batean nahiz bestean. Segun eta joeretan zer ikusten den, espezieak egin dituen esperientzia atsegin edo desatseginen emaitza ala, aitzitik, horren funtzionamenduarekin batera datozen afektuzko egoerak baino lehenagoko egitate primitibo bat, funtzionamendu hori arautzeko oso prozedura desberdinak erabili beharko dira. Psikologiari eta, berezikiago, haur-psikologiari dagokio, bada, arazo horiek erabakitzea. Beraz, helburua finkatzeko gai ez bada ere -helburua gizarte-egoeren arabera aldatzen delako, hain zuzen-, ez dago inolako zalantzarik zeregin baliotsua joka dezakeela metodogintzan. Areago, haur desberdinei era berean aplika dakiekeen metodorik ez denez gero, Psikologia izango da, orobat, hainbat adimen eta izakera desberdinen artean bideratzen lagunduko diguna. Zoritxarrez badakigu, jakin, oraindik oso urruti gaudela psikologiak desideratum hori egiazki kunplitu ahal izango duen une hartatik.\nArazoa, beraz, ez da gizabanakoaren zientziak Pedagogiari egin diezaizkiokeen zerbitzuak ez onartzea; aitzitik, guk ere badakigu horri dagokion lekua aitortzen. Hala ere, Pedagogoari argitasun baliotsua eman diezaiokeen arazo-mota horretan bertan ere, ezin du bazterrera utzi Soziologiaren laguntza.\nLehenik, hezkuntzaren helburuak sozialak direnez, helpideek, zeintzuen bidez lortu behar baitira helburu horiek, nahitaez izan behar dute izaera bera. Eta pedagogi erakunde guztien artean, agian ez da izango bat bakarrik ere gizarte-erakunde baten analogoa ez denik, zeinaren ezaugarri nagusiak erreproduzitzen baititu era murriztu eta laburtuan. Disziplina bat dago hala eskolan nola hirian. Ikasleari bere betebeharrak ezartzen dizkioten arauak eta gizakiari bere portaera agintzen diotenak konparagarriak dira. Lehenengoei atxekirik doazen zigorrek eta sariek badute beren antza bigarrenak santzionatzen dituzten zigor eta sariekin. Eginda dagoen zientzia irakasten ote diegu umeei? Baina egiten ari den zientziak ere irakasten du bere burua. Ez da geratzen bururatu dutenen burumuinean itxia; aitzitik, egiazki eraginkorra izateko, beste gizaki guztiei komunikatu behar zaie. Honela, gizarte-mekanismoen sare oso bat martxan jartzen duen komunikazio horrek eratutako irakaskuntza, nahiz eta hau helduari zuzenduta egon, ez da horregatik izatez desberdina ikasleak irakaslearengandik jasotzen duen hartatik. Ez al da esaten, bada, jakintsuak maisu batzuk direla beren garaikideentzat eta ez al zaie eskola-izena ematen haien inguruan eratzen diren taldeei?30. Adibideak biderka daitezke. Izan ere, eskola-bizitza gizarte-bizitzaren hazia besterik ez bait da, eta hau haren jarraipen eta loretze bat besterik ez, gertatzen dena da, ezinezkoa dela batean funtzionatzen duten prozedura nagusiak bestean ez aurkitzea. Espero izatekoa da, bada, Soziologiak, gizarte-erakundeen zientziak, guri laguntzea pedagogi erakundeak zer diren ulertzen edo zer izan behar luketen antzematen. Zenbat eta hobeto ezagutzen dugun gizartea, orduan eta hobeto ohartuko gara eskola bezalako mikrokosmos horretan gertatzen denaz. Alderantziz, ikusten duzue nolako zuhurtziaz eta neurriz erabili behar diren Psikologiaren datuak, baita metodoak determinatzeko orduan ere. Psikologiak bakarrik ezin eman liezazkiguke teknika bat lantzeko behar diren elementuak, horrek, definizioz, bere arketipoa baitu, ez gizabanakoarenean, kolektibitatean baizik.\nBestalde, gizarte-egoerek, hauen menpe baitaude pedagogi helburuak, ez dute horretara mugatzen beren ekintza. Metodoen ikusmoldea ere ukitzen dute, zeren helburuen izaerak helpideena ere inplikatzen baitu, aldez bederen. Demagun, adibidez, gizarteak norabide indibidualista hartzen duela; orduan, ondoriotzat gizabanakoa bortxatzea eta, halaber, horren barne-espontaneitatea aintzakotzat ez hartzea ekar dezaketen hezkuntza-prozedura guztiak jasanezinezkotzat joko dira eta, ondorioz, gaitzetsi egingo dira. Demagun, alderantziz, inguruki iraunkor edo pasakorren presioak eraginda, guztiei konformismo zorrotzagoa ezarri beharra ikusten duela; orduan proskribatua geratuko litzateke adimenaren ekimena sobera eragin dezakeen guztia. Izan ere, hezkuntza-metodoen sistemak aldaketa sakonik izan duen bakoitzean, gizarte-korronte handi horietako baten eraginez izan da, zeinaren ekintzak bere ondorioak uzten baititu bizitza kolektiboaren luze-zabal guztian zehar. Erdi Aroan praktikatzen zenaren kontra, Errenazimentuak ezarritako metodo-multzo berria ez da izan psikologiazko aurkikuntzen ondorio. Gertatu zena da, Europako gizarteen egituran izandako aldaketen ondorioz, gizakiari eta beronek munduan betetzen zuen lekuari buruz ikuspegi berri bat agertzen hasi zela. Era berean, pedagogoek, xviii. mende-bukaeran eta xx. mende-hasieran metodo abstraktuaren lekuan metodo intuitiboa jartzeari ekin ziotenek, beren garaiko aspirazioen oihartzuna zekarten, batez ere. Ez Basedow, ez Pestalozzi, ez Froebel ziren psikologo handiak. Horien doktrinak, batez ere, barne-askatasunarekiko begirune hori adierazten du, hertsapen-mota guztiekiko uko hori, gizakiarekiko eta, ondorioz, haurrarekiko maitasun hori: hauek dira gure indibidualismo modernoaren oinarrian daudenak.\nHonela bada, hezkuntzari edozein alderditatik begiratzen zaiolarik ere, beti izaera bera erakutsiz agertzen zaigu. Arazoa denean lortu nahiriko helburuak nahiz erabili beharreko helpideak zein izan, gizarteko premiei erantzuten die hark beti; ideia eta sentimendu kolektiboak adierazten ditu. Inolako zalantzarik gabe, gizabanakoa bera da etekina ateratzen duena. Ez al dugu, bada, espreski ezagutu hezkuntzari zor diogula gugan dugun zerarik onena? Baina gertatzen dena da "gugan dugun onena" delako horrek gizartean duela bere jatorria. Beraz, beti gizartea aztertzera jo beste biderik ez da geratzen; pedagogoak han bakarrik aurki ditzake bere gogoetaren printzipioak. Psikologiak oso ondo esan diezaioke zein den metodorik onena printzipio horiek, planteatuz gero, umeari aplikatzeko; horiek guri aurkiaraztea, ordea, hori ez dezake egin.\nBukatzeko, zera esango dut: baldin inoiz izan badira garai bat eta herri bat zeinetan pedagogoei psikologi ikuspuntua modu bereziki urgentean ezarri baitzaie, segurtasun osoz, gure herria eta gure garaia izan dira horiek. Adibidez, xvi. mendeko gizarte frantsesa bezala, gizarte bat erlatibozko egonkortasun-egoera batean, aldibateko oreka batean aurkitzen denean eta, beraz, denboraldi batez inork auzitan jarri ez duen hezkuntza-sistema bat ezarri denean, orduan sortzen diren arazo larri bakarrak aplikazio-arazoak dira. Ez da sortzen inolako zalantza larririk ez lortu nahiriko helburuez ez metodoei buruzko norabide orokorrez; egon daitekeen eztabaida bakarra, bada, horiek praktikan ahalik eta ondoena jartzeari buruzkoa da. Zailtasun-mota hauek Psikologiak erabaki ditzakeenak dira. Esan beharrik ere ez daukat ziurtasun intelektual eta moral hori ez dela gure mendekoa; aldi berean, horixe da horren miseria eta handitasuna. Gaurko gizarteek pairatu dituzten edo pairatuz datozen eraldakuntza sakonek aldaketa paralekoak eskaten dituzte hezkuntza nazionalean. Alabaina, aldatu beharra sentitzen badugu ere, ez dakigu zehatz-mehatz nolakoak izan behar duten aldaketa horiek. Gizabanakoen edo alderdien konbentzimendu partikularrak nolanahikoak izan daitezkeelarik ere, iritzi publikoa zalantzati eta larri geratzen da. Pedagogi arazoa, bada, ez zaigu planteatzen xviii. mendeko gizakiei planteatzen zitzaien lasaitasun berarekin. Arazoa ez da jadanik finkatuta dauden ideiak gauzatzea, gidatuko gaituzten ideiak aurkitzea baizik. Nola aurkituko ditugu horiek, hezkuntza-bizitzara bertara, gizartera alegia, joanda ez bada? Beraz, gizarteari galdegin behar zaio, haren beharrak dira ezagutu beharrekoak, haren beharrak baitira ase beharrekoak. Gure barruan miaka ihardutera mugatzea, aztertu behar dugun errealitatetik geure begirada aldentzea izango litzateke; gure inguruko mundua, eta honekin batera gu, herrestan daraman uholde hori ulertu ezinik geratzea izango litzateke. Beraz, ez dut uste aurriritzi sinple baten morroi naizenik ezta bizitza guztian landu dudan zientziarekiko maitasun neurrigabe bati amore eman diodanik ere, baldin badiot hezitzaileak kultura soziologikoa inoiz baino gehiago behar duela orain. Soziologiak ezin dizkigu eskuartean jarri prozedurak jadanik erabat landuta, erabiliak izateko prest. Gainera, ba ote da horrelakorik? Soziologiak, ordea, zerbait gehiago, eta hobea ere, egin dezake. Gehiena behar dugun hura eman diezaguke, honekin esan nahi baitut ideia gidari batzuk eman diezazkigukeela, gure praktikaren arima izango direnak eta hura sustatuko dutenak, gure ekintzari esanahi bat emango diotenak eta honekin estu-estu batuko gaituztenak; guzti hau beharrezko baldintza da, ekintza hori emankor izan dadin.\nOrrialdearen azken aldaketa: 8 ekaina 2020, 09:43.


Inbasioa izanez gero Irungo konpainiak Bidasoa auzora joaten ziren Irun-Urantzu Unibertsitateko banderarekin. Hantxe izaten ziren inbaditzailearen aurkako lehen guduak, probintziako gainerako tropak iristeko denbora eginez. Horrexegatik eramaten du Bidasoa konpainiak Irungo Bandera "bere eskubideagatik" eta gainerako konpainiek baino teniente bat gehiago du, teniente banderaduna.\nEsan daiteke Alardea egiten hasi zenetik bazela konpainia bat "Bidasoa" edo "Bidasoakoa" deiturikoa, alderdi horrek erakusten digu, horrenbestez, Alardean zuen ordena eta Irungo zazpi "auzo historikoetako" konpainietako bat zela.\nHiriko eremu handienetako bat hartzen du konpainia honek: Irungo auzoetan ekialdeen dagoena da eta Behobia, Meaka, Olaberria, Oiartzun, Lesaka eta Iparralde ditu muga. Hala ere, Bidasoa da berez hirigunerik ez duen bakarra, baserriek osatzen baitute guztia.\nBidasoa da San Martzial eguna Irungo erdigunetik urrutien hasten duen konpainietako bat. Konpainia honek Alundan eratzen ditu ilarak, Nafarroako errepidean Bidasoa auzo betean. Ia bakarrik Irungo erdialderantz abiatzen da, bere bandaren musika lagun duela eta San Martzial eguneko egunsentiko lehen argiak bizitzen. Eta nola ez, Irungo bandera eramateko ohorea eta ardura, horixe da konpainia honen ezaugarri nagusia.\nGaur egun, indarrak San Juan plazan bildu ondoren, Jeneralari itxaroten diote tropen kargu egin dadin. Hark, ikuskatu ondoren, Kapitainei deitzeko agindua ematen du haiei beharreko aginduak emateko eta iritziak trukatzeko. Ondoren, hiriko Bandera jasotzeko agindua ematen du Jeneralak. Horixe da Bidasoa konpainiaren unea. Artxeroek eta Danborradak osatutako pikete batek laguntzen dio bandera jaso behar duen Bidasoa konpainiari. Konpainia osoak eskopetak jaitsita desfilatzen du eta musikarik jo gabe, Danborradak jotzen duen Tteiroa besterik ez da entzuten teniente banderadunak bandera jasotzen duen arte eta "Gora Irun! Gora San Martzial! Gora Bidasoa! oihukatu ondoren San Martzial Himnoa entzuten da lehen aldiz ekainaren 30ean.


Herrian ekoitzitako sagardoa aurkeztuko da Azokan - Dokumentazio zentroa\nHerrian ekoitzitako sagardoa aurkeztuko da Azokan\nHerrian ekoitzitako sagardoa aurkeztuko da Azokan | El Diario Vasco Sagardogintzak sasoi honetan Goierrin izan dituen berrikuntzen artean ekoizle berri baten iritsiera aipa daiteke, Ordiziako Tximista Sagardotegiak bere sagardoa ekoizteari ekin baitio, Aitor Esnaolaren ardurapean. Horrela, herrian orain dela 40 urte eten zen katea osatzen hasi da atzera, garai batean tradizio handia zuen sagardogintza berreskuratuz.\nazoka dastaketa sagardoa tximista sagardotegia\nSailkapena: 5.4. Azokak\nSagardogintzak sasoi honetan Goierrin izan dituen berrikuntzen artean ekoizle berri baten iritsiera aipa daiteke, Ordiziako Tximista Sagardotegiak bere sagardoa ekoizteari ekin baitio, Aitor Esnaolaren ardurapean. Horrela, herrian orain dela 40 urte eten zen katea osatzen hasi da atzera, garai batean tradizio handia zuen sagardogintza berreskuratuz.\nAste honetan Ordiziako Azokan aurkeztuko dute, botilaratua, sagardotegian kupeletan duten sagardo berria. Izan ere, Azoka betidanik izan da bertako eta garaiko produktuaren sustatzaile, eta horretarako azokan saltzen duten saltzaileei edo bertako produktuen ekoizleei gune berezi bat egokitu zaie Ordiziako plazan. Hilabeteko zenbait asteazkenean, bertako eta garaiko produktuei lotutako erakustaldi gastronomikoa egiten da plazan bertan. Asteazken honetan, otsailak 24, Ordiziako Tximista Sagardotegiaren txanda izango da. Bakailao tortila dastatzera emateaz gain euren sagardoa dastatu eta erosteko aukera egongo da, 11:00etatik 12:00etara.


Llaneilian - Wikipedia, entziklopedia askea.\nLlaneilian, Galesko udalerri eta komunnitate bat da, Anglesey uhartean. Amlwch udalerritik 3,5 kilometro ekialdera dago, Menai Bridge udalerritik 26,e kilometro ipar-mendebaldera, eta Llangefni udalerritik 20,1 kilometro iparraldera. Komunitatearen barnean Dulas, Llaneilian, Pengorffwysfa eta Penysarn udalerriak daude.\n2011ko erroldaren arabera 1.186 biztanle zituen.\nOrriaren azken aldaketa: 24 abendua 2019, 08:48.